Mandalay Bazar Ah “Dawr Khan Nan Ong Lo Asilen Kan Lo Lonsak (Tinsak) Ding” Tin Ca An Tar – Meifar\nMay 23, 2021 admin Myanmar 0\nMyanmar ralkap pawlin thuneihnak an lak hnu ihsin bazar tam zet cu CDM tuah in dawr an ong nawn lo. Mandalay ih စျေးချို bazar khal an rak khar ringring ih ralkap in ongsal dingin an fial ṭheu nan zohman in an ong duh lo.\nCuruangah ralkap pawlin “စျေးချို bazar cu May 21 ihsin ongsal ding tin thu kan rak suah zo nan dawr khan ong an um lo ti kan thei. May 24 tiang dawr khan ong lo pawl cu daan vekin nan dawr khan pawl kan lo lonsak ding a si” tin an tarlang.\nDawr neitu pakhat in “Manisun ah ca cu an tar, tulai ih dawr ong cu a him lo. Thil leitu khal an um lo ih ziangtik ah ralkap pawlin thil in ra laksak ding tin kan thin a phang ringring. Anmah pawl si kan ṭihmi cu. Hitin ca an tar asikhallen dawr cu kan ong cuang lo ding” a ti.\nRalkap in May 24 tiang dawr khan ong lo pawl cu kan lo tinsak ding tin ca an tar nan dawr neitu tam sawn cu dawr khan ong an tum cuang lo.


PDF Pawlin Thang An Kam ! – Meifar\nPDF Pawlin Thang An Kam !\nJanuary 11, 2022 admin Myanmar 0\nJanuary 8, 2022 zan nazi 8:00 hrawngah ralhrang 80 hrawng in PDF sakhan an va sim tum ih PDF pawlin thuhla an rak theihcia ruangah bomb an kam.\nRalhrang pawlin bomb cu an palpuak ih ralhrang 9 an thi ih hliamtuar 15 lenglo an um thu Defense Force MDY-DFM in an tarlang. Mandalay ramsung Madaya khua kiangah PDF sakhan aum ti ralhrang pawlin an theihthup ih an va nuai tum nan an tumdan vekin thil a thleng lo.\nBomb puak hnuah tualsung mipi kilhimtu DFM le ralhrang pawl cu nasa zetin an kapaw ciamco ih DFM pawl cu dungsip phahin an kap. Ralhrang pawlin PDF sakhan an nuai tum ti thuhla an theihcia ruangah DFM pawl cu tualsung hriamkai pawl dang in an va bawm.\nMipi kilhimtu pawlin dungsip phahin ralhrang pawl cu an kap rero ih lamzin tawkfang ah duty lai ralhrang thawn an tongaw thutthi, ralhrang duty pawl thawn an kapaw ciamco sal. Himi zan ah DFM ralkap pakhat cu ramlak ah ralhrang pawlin an kulh thluh, asinan zingpit ah a tlansuak thei.\nA thaizing January 9 ah an kapaw ciamco sal ih ralhrang thi le hliamtuar an tam zet, ralhrang hliamtuar pawl cu motor 2 in an phur ih lamzin tluan ah meithal an kap vivo. Ralhrang pawlin PDF sakhan cu an urkang thluh nan PDF lakah mithi le hliamtuar an um lo.\nRalhrang Pawlin Kalaymyo, Tharsi Khua An Nuai Ciamco Ih Khuami Pakhat An That >>>\nAn Ramtawihnak Ah A Rualpa In Ramsa Ah Ruatsual In A Kap That


Raltlan Vekin Thuam Aw Ralkap In Mindat Mipi Humhimtu Pawl An Kap Ih Pakhat Thi – Vapual Auaw\nRaltlan Vekin Thuam Aw Ralkap In Mindat Mipi Humhimtu Pawl An Kap Ih Pakhat Thi\nMay 22, 2021 vapual auaw Chin Thuthang 0\nThuneihnak atpitu ralkap pawl cu thuneihnak an neih vivo theinak dingah mak tuktuk in an cangvai thiam ve ih mipi dodan ding cu a phunphun in an ruat ve nasa. Mindat mipi humhimtu pawl khal ralkap cun may 21 sun ah raltlan vekin thuam aw in an va kap ciamco tiah Mindat peng mipi uktu cun thu an suah.\nCumi ah CDF Mindat lam pakhat a thi ih midang 9 cu hriamhma besia an tuar. Raltlan vekin thuam aw ralkap pawl cu CDF Mindat in raltlan taktak ah an rak ruat sual ih mipi humhimtu kiangte an thlen hnuah ralkap cun hmeithal hmetpuak in an kap ciamco. Doawknak ah ralkap lam 3 an thi ve tiah CDF Mindat cun thu an suah.\nMindat CDF tuanvoneitu cun “May 21, sun nazi 2 hrawngah a si. Ralkap pawl cu raltlan vekin an thuam aw ih sahrang an hruh. CDF Mindat lamin kilhim hnatuan pawl cun raltlan taktak ah an rak neih. Mipi humhimtu kiang an thlenzik zawngah ralkap pawl cu meithal phorhsuak in Mindat CDF pawl cu in kap cih. Ruah a sur tikah kannih lai meithal hmang hrang a buaithlak deuh. Doawknak ahcun Mindat CDF lam in miraltha pakhat kan can ih ralkap lam 3 an thi a si,” tiah a ti.\nAn doawknak hmun cu Mindat peng Kyuan Kyi khua kiangah a si ih may 21,sun nazi 2 in an do aw cu zan nazi 6 tiang cawl loin an do aw peh. Ralkap lam mipum 100 hrawng an si tiah Mindat CDF lam cun an rel ih ,tuini may 22 khalah ralkap cun mipum tamsawn cu Kyuan Kyi lamah an kuat tiah Mindat CDF hotu cun a rel peh a si.\nKalay Peng Thuthennak Zung Ih Thilri Retmi Pawl A Kangse Tam Lawlaw\nFalam Khawpi Hmun 2 Ah Ralkap Pawl In Meithal Hmet Puak In Unau Hnihte An Kap


Nikhat sung lawng ih kaihmi 500 an kim zik ih Chin mino 20 hrawng tel ve - Falam Online Media\nFebruary 27 : Ralkap uknak dodal in lamzawh duhphorhnak nei ruangih kaihkhihtuar minung 479 an um tiah MRTV in a phuang.\nFebruary 27, Zarhte ni nikhat sung lawng ih kaihmi an si ih kaihkhihtuar nunau 183 telin minung 479 kaihkhih an si.\nYangon (166), Monywa (173) Mandalay (92) khua pawl ah palik le ralkap i kaihkhihtuar an tambik ih “kaihtuar lakah hotu lam deuh kan hawlsuak ding ih hremnak kan pe ding” tikhalin TV ah an phuang a si.\nTV ih an phuang mi ahcun “khua 13 ih lamzawh duhphorhnak neitu mibur cu Flash bang (bomb cikhat) hmangin palik le ralkap in an ṭhekdarh ṭheh” ti`n official in an sim nan, hmun ṭhenkhat ahcun ralkap le palik in mibur ṭhek nakah meithal an kap puak ih hliamhma tuartu khal an um tiah ramsung media ṭhenkhat cun an tarlang.\nYangon ih kaihtuar lamzawh duhphorhnak neitu pawl cu thawngtlak mawṭaw 10 hnak ih tam thawn an phur ih Insein Thawnginn lam ah an kuat tiah BBC in a tarlang.\nYangon ah miphun tinkim komkhawm ih lamzawh duhphorhnak neitu lakin Chin mino 20 hrang khal kaihkhih an tuar tiah theih a si ih an nih pawl cu Insein Thawnginn kuat ah an tel maw tello ti theihfel a si lo.\n← Malaysia ihsin Myanmar ih kuat kir mi mipum 1000 luan cu Kawlram ah thleng fel zo\nFalam boruak a Sosang, Meithal le Mitthli tlak Bomb an kap →\nṬih le Khur cingin Lilawn tang ih relh pawl khal an kap that thotho\nKum-3 Thawngtlak thei dinhmun ih um Freelance Journalist Yuki Kitazumi


Myanmar Ramsung Ih Thilthleng Riahsiat Umza – Meifar\nCovid-19 thlisia a veithumnak cu Myanmar ramsung hmuntinkim ah a hrang rero lai. Tuamhlawmtu sibawi an daihaw lo ih hleiah oxygen khal an daihawk lo ruangah mithi an tam zet, Yangon ih mithi ruak urkangnak hmun khalah mithi pawl urkang dingin an tlar aw.\nMyanmar mipi pawlin harsatnak phunkim an tuar ih an riahsiatnak auaw cu “Myanmar ramsung ih ka rak piang cu ka vanduai tuk aw. San dangah, minung ih ka piangsal ding asilen Myanmar ramsung ih piang nawn lo dingin thlaza ka cam” an ti.\nCovid-19 thlisia hrang lai ih riahsiat umza mallai kan run tarlang ding. Lambest Aye Zar in zanlai ah hitin ca a tar, “Khua aw, vang zang aw. Ka nu damlo hi ka zoh thei nawn lo. Sibawi pakhat khat kan inn ah ra in sii ra dawt uhla ka va duh so, sii nan dawt lo asikhallen siivai lei theinak ca tal in ngansak uhla.\nSiibawi ca tello in siivai lei len an siang fawn lo, ka nu in oxygen a ṭul tuk, zingpit khuavnag veten oxygen ka hawl hngal ding. Tu’ahcun zan nazi 10:00 a luan fang si, in bawm theitu nan um lo maw si…” tin a tarlang.\nCumi hnu zinglam ah “Ka nu, oxygen ka hawl lai si. Reilote sung in rak hngak aw ka lo ti si, in hgak thei nawn lo maw…” tin a tarlang. T Mono timi tlangval pakhat khal Covid-19 in a damlo ih a room sungah a khum aw, tuamhlawmtu zohman a nei lo ih amahten a talbuai.\nA facebook cahmai ah oxygen a ṭul tuk thu vei 11 rori a tarlang nan a hlawhsam, oxygen level 55 a thleng tikah a facebook cahmai ah bawm dilnak ca a thlah lai nan bawmtu an um lo ruangah a zan ah a thi cih.\nHsu Lay timi khalin “Ka thin na tuk, oxygen hawl in ka vaksuak rero ih ka hmu lo, inn ka va thleng veten ka nu cu beiseinak tumpi nei’n in rak zoh ringring. A damlo bese tuk ruangah a ṭong thei fawn lo, a mithmai ah beiseinak anei ti ka thei nan oxgyen len ka hawl hmu lo. Ka ṭahsuak tuk nan ka nui hmaiah cun ka ṭap ngam si lo, tuizan teh ziangtin kan um ding..” tin a tarlang.\nKo Mor Nwe in “Mizan ah ka nau ih nupi cu Covid-19 in a thi, asinan tuisun tiang a ruak cu zohman in an ra la hrih lo. Zankhat ah kan vengsung ah mithi 3 rori an um ti ka thei. Innkhan te sungah mithi ruak thawn, nauhak pawl thawn, midang khal kan nuamsam lo thluh ruangah ziang rel ding khal ka thei nawn lo” a ti.


An Thih Hlante Ah An Lungthlitum An Tuahsak Ta (Zuk 18) – Meifar\nAn Thih Hlante Ah An Lungthlitum An Tuahsak Ta (Zuk 18)\nApril 10, 2022 admin Leitlun 0\n“Siibawi khal an thi” timi thufim aum, damlo pawl tuamhlawm dam theitu ih kan ruatmi siibawi pawl khal damlonak ruangah an thi thotho. Leitlun ah nungdam ringring ding zohman kan um lo, a thupi bik mi cu kan damlai ah kan lungthlitum kan tuah ngah maw ti a si. An thih hlante ih an lungthlitum an tuahsak mi pawl ih zuk kan tarlang ding.\n(1) “Ka pu hi a thih hlante ah a in ṭheumi beer in a cak tuk. A umnak nursing home ah ka va feh ih a duh zetmi beer cu ka pe, zarhkhat hnuah mual in liamsan. A beer in netabik khal a si”.\n(2) “Ka pi in cancer nat dam thei nawn lo anei, kum 15 sung cancer nat arak sual rero zo. Mizan ah ka pu thawn aipuang zetin an lamtlang rero lai ka hmu ih ka zuk, a thaizing ah mual in liamsan”.\n(3) A thih hlante ah a feh duhnak hmun, zuk rehnak museum ah an fehpi.\n(4) “Ka pi cu a thih hlante ah tipikap ih feh a cak tuk ruangah ka va fehpi, a mithmai ah lungawinak a khat”.\n(5) Ralkap ṭuan zo putar cu a damlo besia, an tuamhlawm dam thei nawn lo ruangah a duhmi bik an tuahsak. Parachute thawn vanzam in an dawppi.\n(6) Nunau nauhak kum 5 mi Mary cu cuap damlonak anei ih siibawi pawl khal an beidong zo, a thih hlante ah a lungthlitum an tuahsak. A lungthlitum cu a rualpi ṭhabik thawn neihawk a si, a rualpi thawn an duhmi Mickey Mouse le Minnie Mouse zungbun an peaw. Siizung ihkhun parah kutsihnak an tuahsak, cumi hnu nazi 6 ah Mary cu a nui tangsung ah catuan ram a fehliam.\n(7) Kum 3 mi nunau nauhak te ih lungthlitum cu siangpahrang le siangpahrangnu tong a si. A nulepa in sumpai an nei lo ih Disney Ṭorld ah an fehpi thei lo, curuangah an sungkhat cu siangpahrang le siangpahrangnu vekin an thuamaw ih an va tong cu a lungawi tuk.\n(8) A thih hlante ah Dolphin nga lek rero lai a zoh ta.\n(9) A thih hlante ah a lungthlitum an tuahsak, zawhte fate thawn umtlang a si.\n(10) Nauhak kum 8 mi cu a thih hlante ah a pa vekin ralkap an ṭuanter ta.\n(11) Tleirawl kum 15 mi Karinya Chen cu ruh cancer anei, kum 5 sung ruh cancer a sual hnuah a lungthlitum cu leitlun hlasakthiam hminthang Florence & The Machine hmuh a si. Florence & The Machine in siizung ah an va vehvai ih a kiangah hla an sak, thazang an pe ih a lungawi tuk. Cumi hnuah hnangamten a thi.\n(12) Jack Benny in a thih hnuah zingtinten a nupi in pangpar dawng dingin arak cah ciah, a thih hlanah pangpar zuarnak hmunpi ah a lungthlitum cu a sim thei ih zingtinten an inn sangka hmaiah pangpar va ret ṭheu dingin a fial. A thih hnuah zingtinten an inn sangka hmaiah pangpar an va ret sak ṭheu.\n(13) A thih hlanah a cak zetmi leivut an thamter ta.\n(14) A thih hlanah a suahsemnak khua cu vansang ihsin a cuan.\n(15) A thih hlanah a farnu naute suak pekte a pom ta.\n(16) A thih hlanah a duhbik mi a rang fate thawn an tongaw ih a mangṭha.\n(17) A thih hlanah a ruak vuinak ih cemliam dingmi sumpai a hawl duh, a thih hnuah a nulepa in harsatnak an tong ding a siang lo. Samaria miṭha pawlin an bawm.\n(18) A duhdawt zetmi a ar a pom ta.\nKalaymyo Ah CNDF Pakhat An Kai


TUISUN MIPI KHAWMLAI NAM IN DAWT – Times Of Chinland\nTUISUN MIPI KHAWMLAI NAM IN DAWT\nFebruary 11, 2018 admin1 World 0\nIndonesia ram Java tikulh ih Yogyakarta khawpi ah tuisun Sunday ih Christian pawl khawmnak biakinn pakhat sungah pa pakhat cu Nam thawn a lut ih mipi a buaiter ruangah Police cun kap in an kai.Tuisun February ni 11 khawmnak ih buainak tuahtu pa cun Pastor pa le Police bawi pakhat le midang pakhat cu Nam thawn a dawt.Hi Nam ih dawh tuartu pawl ih dinhmun hi theihfiang a si hrih lo.\nPolice cun nam kengtu pa ih pum cu meithal in an kap ih an kaih hnuah Sizungah tuamhlawm a si.Ziangruangah nam thawn mi khawmlai a dawt ticu theihfel a si hrih lo nan Misual pawlkom ih cangdan si ding cu a bang lo ti si.Himi hi khawm dingin mipi 100 hrawng cu biakinn ah an ra thleng ih cumi cu nam pi 3 hrawng ih sau in a rak dawh mi a si.\nBiakinn ih kawhhran upa pakhat cun hipa in khawmthok hnu reilote ah biakinn sungah lut in buainak a tuah mi a si tiah a sim.”Mipi cu Biakinn sung ihsin thlaphang mangbang in an au ciamco.Keikhal ka nupi le fate sahimnak ruat in mipi lak ihsin ka tlansuahpi” tiah upa pakhat cun a sim.Biakinn sungih mipi cu tukverh ihsin an tlansuak khal cui nam kengtu cun a dawi vivo tlun ah Biakinn sung thilri khal tampi a siatsuah ti a si.\nHi nam keng ih buainak a suahnak Biakinn ah police cu an thleng lohli ih Nam kengtu cu a nam hlon ih kaih a duh lo ahcun kah a si ding thu police cun an sim.”Police cu meithal van lam ah hronak in an kap.Cupa cun Police hotu pa cu nam thawn a ra pan.Cule Police bawi cun a pum meithal in a rak kap” tiah kawhhran upa pakhat cun a sim.Hi namhar tuartu pawl cu an zaten Panti Rapih Hospital ah tuamhlawm an si tiah thuthang cun an tarlang.\nINDIA FOREIGNER FILM STARS TE\nOLYMPICS PUAI AH TRUMP LE KIM JONG UN UMTLANG


Pu Run Nawn (Chin-mi, International Boxer) ih Thuanthu - Chinland Today Media\nPu Run Nawn (Chin-mi, International Boxer) ih Thuanthu\nSeptember 6, 2016 2:34 am·0 comments\n– Ting Hlei Thang\nPu Run Nawn cu 1963 kumah Selawn khua, Falam peng, Chin state, Myanmar ah a suak. An sungten Tahan-Kalaymyo kiangih Zotlang/Minhla (hlan ih Tithim) khua ah an vai. Pu Run Nawn cu Myanmar Army kawpin boxing thawng a rak thawk. Asinan Kawl ralkap lakih boxing thawng cu hmailam hrang ruahsannak a mal deuh tiih a ruah ruangah Mizoram ah a feh ih Mizo-hmin Zoramthanga tin hmin a pe aw, cutin 1985 ihsin boxing thawng a thawk sal. Cule Mizoram-Myanmar Champhai Border Championships ah sui tacik (gold medal) a rak ngah ih cui kumah best boxer khal a ngah cih.\nPu Run Nawn (Zoramthanga) cu Mizoram le India ram pumpi aiawh in vawi tampi boxing a rak thawng. 1989 ah tla Moscow (Russia) ih tuahmi World Amateur Boxing Championships ah a tel ih quarter finals tiang a thleng, quarter final ah Rogelio Marcelo (Cuban rammi) hnenah a rak sung.\nA hlawhtlinnak bik cu 1990, Mumbai ih tuahmi leitlun pumpi zuamawknak, 6thBoxing World Cup ah a siih “light flyweight” 108 pounds (49 kilograms) ihsin leitlunpi lakah dar tacik (bronze medal) tiang rak ngah theitu a si. Cui ṭumah South Korea mi Jin Yang timipa cu points in a rak neh. Cutin quarter finals a thlengih quarterfinals ah Scotland mi Paul Weir khal points thawn a neh lala. Netabik cu Semi-finals ah United States ih Eric Griffin (champion) hnenah points thawn a rak sung. A pathumnak (dar tacik) hrangah Boxing World Cup in zuamawknak a tuah salih a India pi, Dhamendar Yadav cu points 17-4 rorin a neh ih cutin leitlun pumpi zuamawknak Boxing World Cup rori ah a pathumnak (dar tacik) tiang a rak ngah thei. Pu Run Nawn (Zoramthanga) ih ngahmi dar tacik hi India rampi khalin Asian Games tlunlam, “International boxing tournament” ih tacik a rak ngah hmaisabikmi khal a si.\n1990, World Cup Boxing ih dar tacik a ngah hnu, Aizawl khawpi ih a ra tlun tikah Mizoram pumpi in mi maktara le miropi, Pu Run Nawn (Zoramthanga) cu upatnak le sunlawinak thawn an rak hmuak.\nPu Run Nawn cu Mizoram cozah in an state ih Sports Officer ah an hmang. Boxing thawng cu 1992 ihsin a cawl. 9 February 2005 ah Mizoram ih Lunglei Civil Hospital ah thisen sang (hypertension) nat in a nun a liam. A hnaṭuan Sports Officer cu a thih hlan tiang a ṭuan. A nupi le a fale pathum a tanta.\nPu Run Nawn (Zoramthanga) ih hlawhtlinnak ruangah Mizoram ih mino tampiin boxing thawng an run paih phah. Kan Chin (Falam-mi) sungin leitlunpi zuamawknak tiangih hlawhtlinnak rak ngah theitu kan neih hi kan thazang a tlung ngaingai. Chin mino tampi khal kan mah le lamzin cio ah Pu Run Nawn (Zoramthanga) vekin leitlunpi ih hlawhtlinnak ngah theitu kan sinak dingah zuamnak le taimaknak thawn hmainawr sin uhsi.\nPu Run Nawn (Zoramthanga) ih Pa cu Buan Kip Thang a siih a nu cu\nṬial Ro a si.\nAn unaupawl tla cu: Pu No Lian Sum, Pu Run Nawn, le Pu Ni Cung tla an siih nu neta (a pai nupi neta) thawi an run neihmi a unaupawl tla cu: Pu Ngun Tawk, Nu Saphun, Nu Siang Nei, Nu Nung Thawng Par, Nu Salem Thar, Lal Rem Ruat, Lal Ram Luah tla an si.\nIndian boxer passes away. Telegraphindia.com (10 February 2005). Retrieved on 13 April 2014.\nSpeech by Governor of Mizoram to 2nd Mizoram State Legislative Assembly, March 16, 1991. Neportal.org. Retrieved on 13 April 2014.\nThe great Chin boxer Zoramthanga died; The Chinland guardian. 10 February 2005\nThe Hindu: Zoramthanga passes away. Hinduonnet.com (10 February 2005). Retrieved on 13 April 2014.\nAmateur boxing records. Amateur-boxing.strefa.pl (12 February 2014). Retrieved on 13 April 2014.\nHngilh Mi Ramriantu Pu Sa Vut (Wanna Kyaw Htin) Ih Thuanthu Tawi\nLeitlun Mipum Tambik Khawpi 10 (2014)


Palestinian Pawlih Din Hmun Harsa - Chinland Today Media\nPalestinian Pawlih Din Hmun Harsa\nJune 30, 2009 8:52 am·0 comments\nInternational Committee of Red Cross in a tarlang nakah Gaza ih um Palestinian minung Million 1 leh 5,00,000 pawlcu Israel Cozah in lamzin phunphun ih a hrem ruangah tui an dinhmun cu Thawng Inn kaupi sungih khuahkhirh mivek an si tiah a tarlang. Israel in Gaza a kahnak cu thla 6 lai a liamzo nan tutiang khalah Gaza ih Palestinian pawlcu thinlung hna ngam ten an um thei cuanglo tiah a tarlangbet.\nBritish Leh Iran Ngaih Aw Lo\nPresident, Manuel Zelaya An Kai\nIsrael in Gaza akah ciamco ah khan Palestinian pawl minung 1,200 lai an thiih Inn sawngsang tha zetzet tampi a ciim siat thluh ih khami pawl dintha sal dingkhal in tui dinhmun ah Israel in an thil tul pawimawh lakluh nak lamzin pi pawl a khampit sak thluh ruangah harsat nak an tong rero lai tiah asim.\nRed Cross cun Israel in Gaza a kah laiih hriamhma tuartu pawl khal tuamhlawm nak si tah leh thilri a umlo ih cui tlunah tidai thianghlim in ding leh meisa Electrict khal thaten an ngah theilo ruangah duhvek in bawmnak hna khal a tuan theihlo tiah an tarlang.\nHimi laiah Israel pawlcun Palestinian pawlin harsat nak an tuar rero cu Hamas Tapung pawlih ruangah asiih, In saknak ding thilri leh thildang an tulmi thilri an lakluh nak ding lamzin pi an khamsak micu Hamas pawlin thil diklo leh thildangih hman an tum ringring ruangah asi tiah an ti ve.\nJerusalem Then Darh Siang Lo


Hakha ummi mipi pawl i ralrin ding! – The Cherry Par\nHakha ummi mipi pawl i ralrin ding!\nA ralai mi ni le caan ah Hakha khualipi chungah ralhrang pawl nih motor le motorcycle License zohfelnak an tuah lai, tiah thawngpang theih a si. A tanglei bantuk in hruaitu pawl nih thawngthanhnak an tuahmi hi zulh khawh rak i zuam hram uh.\n← Kan unau pawl an nunnak a him manh lawngte a si! Ralhrang pawl hi an mak chin ve ko!\nKhualtlawng Diary: Thantlang ka chuahtaknak thla hnih a si cang! →


UNHCHR Hotu In Burma Cozah Thu A Kuat - Chinland Today Media\nAugust 13, 2009 11:06 pm·0 comments\nPhillipines Ralkap Leh Tapung Pawl Kap Aw\nMizan ah Philipines ralkap leh Abu Sayyaf Tapung pawlcu nasa zetin an kapaw ih minung 43 an thi.Phillipines ralkap thupuangtu, Maj General, Benjamin Dolorfino in a sim nakah Philipines ralkap 400 hrawngin Basilan tikulh ih Abu Sayyaf Tapung pawlih umnak hmunpi cu an siim ih an kahawk nakah Phillipines ralkap 23 leh Abu Sayyaf Tapung minung 20 an thi tiah a sim.\nPhillipines ralkap pawlin Tapung pawl hnenih sin ralthuam meithal leh Bomb 13 an kai ih, Hi an kahawk nakah hin Abu Sayyaf Tapung hotu pahnih Khaiar Mundas leh Furuji Indama tei pahnih hi an thih leh thihlo theih fiangnak a umlo tiah an sim. Abu Sayyaf Tapung pawlhi Muslim sakhua biaknak ttansan ih um an siih Phillipines ram sungah buainak phunphun an tuat tamzetzo ih a hleice in Kristian leh ramdang mi pawl parah buainak an tuahtambik a si.\nHi Tapung pawlhin tui kum January thla khal ah International Red Cross ih hnatuan minung 3 an kaiih, Midang khal tampi ruhlo in mi tampi an thatzo. Phillipines ralkap pawlin Tapung pawl an do nakah tuittum hi ralkap an thih tambik ttum a siih, an thih tam naksan cu Tapung pawlin an thuhla an rak theihthup cia ruangah an rak bawhih hmun leh hmun ah an kap aw ciamco ih Phillipines ralkap palwhin an ralthuam thatha hlapi kahthei nak pawl khal an hman thei nawnlo ruangah a si tiah an sim.\nUN hnuaiih minung diknak leh covo humhim saktu pawl UN High Commissioner For Human Rigths,(UNHCHR) hotu Navi pilly cun Burma ralkap Cozah pawl hnenah Politics ruangih thawngtla leh Aung San Suu kyi cu ziangthu hman tiamkam awknak tuahter lo ih a zamrang thei bikih suah thluh ding in thu a kuat.\nNavi Pilay cun Burma ralkap Cozah in Aung San Suu Kyi an hrem dan leh an tuahdan cu a bulpak zah umnak leh zalen nak, diknak a covo palbetsak ih hremnak an pak ringring cu UN in a ning tukzo ih tuittum ih thla 18 sung hrem nak an pek betsal lala khal pawi a tithu a sim.\nTaiwan Ram Thlipi Hraang Dinhmun\nTaiwan ramih Typhoon Morakot thlipi hrang leh ruahsur leimin ruangih harsak nak tuartu pawl runsuahnak hnatuan dingin Taiwan Cozah cun tuisun ah ralkap 400 a kuatbet. Defence Ministry thupuangtun cun himi buainak ruangih mipi hrasat nak tuartu pawl runsuak nak hna tuan dingin Cozah cun ralkap 17,000 leh hmanruah ziangmaw zat a kuatzo a ti.\nHimi buainak ruangih mithi cu minung 107 an kimzo ih, Himi hmun vazoh tu an President, Ma Ying Jeou khalin minung 100 lenglo an thihbet a zum thu a sim. Himi laiah tihni sunah runhsuah nak hnatuan nakih an hman bikmi Helocopter a tla ih minung 3 an thi. Minung tampi tlangsang zimah an kaiso ih ti le rawl ei ding neilo in mangbang zetin an um laiih himi pawl runhsuah nakih hmanrua thabik cu Helicopter lawng a si riangah duhvekin hnatuan cak a theihlo tiah an sim.\nPakistan Leh Afghanistan Ramih US Politics


Thantlang khuasung doawknak ah Ralhraang SAC ralkap 7 thi - Falam Online Media\nThantlang khuasung doawknak ah Ralhraang SAC ralkap 7 thi\nFebruary 2, 2022 Ni Hnem Sung\t0 Comments\nThantlang ih ni 3 sung doawknak ah ralhraang SAC ralkap 7 an thi ih, inn 90 luan a kaang.\nJanuary 30 zinglam nazi 11 hrawngin an kapaw thok. Nazi 2 sung hrawng kapawknak ah SAC ralhraang 1 a thi ih ralhraang lam khalin inn 18 an urkaang tiah CDF ṭuanvonei mipakhat in a rel ih “an lam mithi an um ruangah hngirṭeuin inn an urkaang tiah kan ruat” a ti.\nJanuary 31 khalah kapawknak a suak saal ih ralhraang lam mithi 1 an um thu le ralhraang in zaanlam hnu ah TABC veng ih inn 76 an urkaang thu, amahcun a rel bet hrih.\n“February 1 khalah sunvu deuh thaw kan kapaw. Ralhraang SAC ralkap in phukpi voi 50 hrawng an kap. Nan, kan lam ah hriam tuar pakhat hman kan um lo. Khawsung inn pakhat cu a kaang. An lam ah mithi 5 hrawng an um” tiah CDF ṭuanvonei mipakhat cun a rel.\nMipum 10000 hrawng khawsanak Thantlang khawlipi ah innkhi 2000 hrawng a um ih, Boruak a sosang hnu, 2021, September thlalai hrawngin 2022 February thla thok tiangah ralhraang kutin khawsung inn 900 luan a kaang zo a si.\n← Nobel sunloihnak hrang hrilsungmi pawl ah NUG cozah a tel ve thei dan cipciar …….\nChin mino Salai Thang Muan Khual an kap that nak san relfiang →\nRalring : Falam ah ralhraang SAC ralkap pawl cangvai\n88 Tlawngta Hotu Hlun Dinhmun In Ralrin Peknak Le Sawmnak\nMalaysia ram ah Chin mi itthatlan in Mual Liam


Khuaruahhar Taktak Thawngpang, Ukrain raltuk Bawmh Dingin A Kal Mi British Tlangval Cu Ni 16 Hnu A Kir, Laksawng Kan Hmuh Dingmi A Tlawmtuk Tiah A Ti - Chin11News\nKhuaruahhar Taktak Thawngpang, Ukrain raltuk Bawmh Dingin A Kal Mi British Tlangval Cu Ni 16 Hnu A Kir, Laksawng Kan Hmuh Dingmi A Tlawmtuk Tiah A Ti\nMarch 25, 2022 David Sang Bik Thawng World 0\nBritish tlangval kum 21 mi Ethan cu Ukraine ram ah Russia ralkap pawl do dingin a poksuak, asinan ni 16 hnuah an ram ah a tlungsal ih a thilton cu media hnenah a sim thei. Ethan in, “British ralkap ṭuan zo mi 6 pawl thawn Poland airport ah kan va ṭum ih motor thawn Lviv khawpi ah in phurlut.\nHmunhimnak inn pakhat ah in retkhawm ih rawlei ding ṭhaṭha in pe, kan riahnak hmun khal a nuam zet. Ni 3 hnuah Ukraine ralkap pawlin in ra kulh thluh ih kaih in tum, asinan kan thuhla an theihfiang hnuah kanmahten in umter sal.\nMarch 2 ah doawknak tualrawn ih raldo dingin hmin kan khen ih kan poksuak hngal, lamzin kap ah mipi pawl an riak ih an seherh um zet. Kyiv khawpi ah kan bawmnak zarah palik pawlin dalan pakhat an kai ih an lungawi zet. Doawknak tualrawn cu a ṭihnung lawlaw, kan kiangkap ah bomb le pukpi an puak rero.\nṬuanvo in pekmi hi a ṭihnung deuhdeuh ih kan laksawng ngah ding len a mal tuk ruangah ka tlunsan. Suahnak ca ka thehlut hnuah an cohlang ih raltlan pawl tonak tlangleng in Ukrane ram ka suahsan. March 19 ah London khawpi ka thleng ih ka fala cu a lungawi tuk ah a luangliam” a ti.\nRalhrang Meithal A Um Mi Chai Bakin An Doh Ngam Hna Caah Laksawng Kawlram Nih Kan Hmuh Ko\nPengtlang Kip CDF Kan Thawn Hi A Tha Tuk Ko


Duhdawt Awtu Pawl Ih Ni | VCTH\nDuhdawt Awtu Pawl Ih Ni\nHome » Cahram » Duhdawt Awtu Pawl Ih Ni\nBy vcth on February 5, 2014.\nFebruary thla kan thleng tinten tlangval pawl cu kan lung a tur ṭheu. Ka lungthlitum hrangah ziang ka pek ding. Pangpar, chocolate maw zaing lak sawng? Cuvek ṭhiamṭhiam in fala pawl tla tu ṭum duhdawt awtu pawl ih ni ah zing laksawng ka co ding. Lole ka lungduh valpa hrangah ziang ka pek ding, cuvekin ka lungduh valpa khalin ka parah a duhdawtnak ziangtin a langter ding ti an hngakhlap ve ko ding ka zum. Ziangruangah Valentine’s ni hi thupit ter in duhdawt awtu pawl ih ni ah kan hmang? Valentine kan ti mi teh zo a si, cu pawl mallai cu kan theih a ṭha ding tin ka ruat (A thuanthu thei phah in na fala pangpar na pek le hmual tla a nei deuh men ding).\nThuanthu pakhat (legend) ah Valentine cu kum zabi 3 hrawngah Rome khuapi ih puithiam a si. Cui san lai ih Siangpahrang a rak ṭuantu cu Claudius II a si. Claudius II in a ram sungih ralkap pawl kha nupi, innsang nei hnak in lawng tlai an si le ram hrangah hmual nei deuh in hna an ṭuan thei ding tin a ruat. Curaungah ralkap pawl cu nupi nei a rak awih lo. Cucu Puithiam Valentine in thu dik lo zetin a rak hmu. Tlangval ṭhat lai, vanglai tak mah duh mi thawn um tlang theih lo, duh aw, le uar aw thei lo ti cu thil har zet a rak si. Cui ralkap tlangval pawl le an lung duhte pawl kha a thup ten kut a sih sak ṭheutu cu Puithiam Valentine a rak si. Duhdawt awtu pawl ih co vo hrangah nasa zet ih ṭan a la tu Puithiam Valentine cu Siangpahrang Claudius in siangpahrang dodal tu tiin a rak that. Tulai san ṭong in kan sim a si le cu Puithiam Valentine cu Human rights activist tiin kan ti thei ding ka zum.\nThuanthu pakhat ahcun Valentine cu thawng an tlak. A thawng tlakpi pa ih fa nu in a rak vehvia ringring. Amah Valentine veh hran siloin, a pa veh phah in cu tin Valentine thawn tla cu an rak thei aw. Cuticun, Valentine le cui fala nu te cu an duh aw. Duh vekin hmu aw thiam le tongaw thiam an si lo. Cakuat hi an hrang ahcun an pawlkom awnak ṭha bik a rak si. A cakuat zaten a netabik ah “Na Valentine hnen in” (from your Valentine) tiin a rak ngan ringring. Cucu tu ni tiang kan hmang. Valentine’s card tampi ah ‘from your Valentine’s’ tiin an hmang.\nFebruary 14 ni hi Valentine’s ni ih an hmannak cu Valentine hi 270 CE, February thla laifang, ni 14 ni hrawng ah a thi ding tiin an zum. Valentine ih a thihni kha Christian pawl in duhdawt awtu pawl ih ni tiah an rak sunloih thok. A ngaingai ah cu Feb ni 14 ni hi Rome pathian Faunus an sunloih ni a si. Faunus cu thlairawl kilkhawi tu, thluasuah petu pathian a si. Rome pawl hrangah February thla cu thianhlim thla a si fawn. An inn kha cite ti thawn a kholh, a ker le kawm pawl tla cite ti an thlerh ih thianghlim seh tiin an phun hmurhmo. Cutiih a thupi zet mi Rome puai cu Christian pawl in Christian daan ah an tuah (Christianize an tuah). 498 CE ah Pope Gelasius in February in 14 cu St. Valentine’s ni tiin a rak nemhnget. Cutin neta ah Valentine’s ni cu Christian puai ah a rung cang. Asinan tuni ahcun Christian puai lawng si nawn lo in Leitlun puai ah a cang.\nKum zabi 15 hrawngah England le France ramah February 14 cu vate pawl an pawl aw caan (mating season) a si tin an ruat. Cucu ziang ciamco asilo nan, Feb thla cu duhdawt awtu pawl ih thla si ding ah a rem cang sinsin in a rak ruat ter. Kum zabi 17 hrawngah Valentine’s ni cu Great Britain ah duhdawt awtu pawl karlak ah thilri, laksawng, kut ih ngam mi ca tawite tivek an pek aw thok. Kum zabi 17 cem zawngah cun printed card tete tla an pek aw.\nLeilung tlun ih card zuar tam bik mi ah Christmas card a si ih a pahnihnak cu Valentine’s card a si. Valentine’s card ahcun kum zabi 15 lam ih ṭong, ṭongkhun le biazai pawl an hmang sal tam.\nDuhdawt awtu pawl ih ni cu kan thleng thlang ding. Hi duhdawt awtu pawl ih ni ah mi van ṭha sihram aw tiah thlaza ka lo cam sak. Kan mai kan duhmi lungthlitum parah a thianghlim le a hngetkhoh mi duhdawtnak thawn duhdawt aw uh si.\nA duhdawt aw hrih lo tu pawl tla duhdawt aw hram seh.\nKop a nei hrih lo tu pawl tla an hnakruh hlo tong hram seh.\nA duh aw zo tu pawl tla a thianghlim mi duhdawtnak thawn duh aw sinsin hram seh.\n2 Responses to Duhdawt Awtu Pawl Ih Ni\nNa thlacam bangin sihram seh, Tu ttum Valentine's day cu luck ka tum nasa\nCer sin February 5, 2014 at 2:19 pm\nHeddd cu ti rori maw? nan si ve Minu pawllawng hmang thintur ka tinak lak ah, palam a rak tur ve theu si maw???? Hummmmm Nei velo hrangah. cu,n Thintur thei tu um ve lo ee


PDF (Kalay) Le Ralkap Pawl Sunivu An Kapaw (September 3) – Meifar\nSeptember 3 zingpit ah ralkap pawlin meithal le bomb in Kalaymyo, Myittha tiva kiangkap ih um InnKyun khua cu an kap ciamco, san le vang um loin an kap ciamco hnuah khuasung ah an va lut ih khuasung inn pawl an siatsuah.\nCumi hnuah Yeshin khua lamah an va feh ih lamzin ah PDF (Kalay) pawlin an rak bawh, zinglam nazi 9:00 hrawng ihsin an kapaw ih zanlam nazi 7:00 tiang an kapaw. An kahawknak ah ralkap lam hliamtuar le mithi an um ding ti zum a si nan nenhngetnak aum hrih lo, PDF (Kalay) lamah mi pahnih in hliam an tuar nan seherh um dinhmun an si lo.\nAn doawknak ah ralkap pawlin catbang loin pukpi le bomb thawn an kap ciamco ruangah Yeshin khua ih an inn le lo pawl an siatsuah. Nazi 7:00 hnuah ralkap pawl cu Yeshin khua sungah an va lut ih khuasung inn pawl an urkang.\nKalaymyo peng sungah doawknak a sosang vivo ruangah Kalaymyo-Gangaw lamzin ah zohman motor tlan hrih lo dingin thu an suah, Kalaymyo-Gangaw lamzin parah motor mawng an um ih thil pakhat khat an tong asilen PDF (Kalay) in ṭuanvo an lak thei lo ding thu theihternak an suah.


Avatar 2 A Suak Cing Ding, Lemcangtu In, “Ka Zohsal Ih Minute 20 Hrawngah Ka Ṭap” A Ti – Meifar\n2009 kum ih an tlangthan mi Avatar zuknung cu leitlun ih zuknung zohnuam bik timi a si ih Titanic zuknung khal a luah’lan thei. Kum 12 hnu lawngah Avatar 2-nak cu an tlangthan tum, Avatar 2-nak hi an tawlrelnak a rei tuk zo nan thuhla a phunphun ruangah an suah lohli thei lo.\nA cangtupa le a cangtunu khal anmah kel a si ding, a cangtunu Saldana in, “Avatar 2-nak cu ka zohsal ih minute 20 hrawngah ka ṭap ciamco. Thinlung neh zettu zuknung a si ding ruangah nan zoh tikah nan supawk a ṭul ding.\nKa zoh rero laiah ṭong ding ka thei lo ih ka mitthli a luangliam, nan theihhngilh nawn lo dingmi zuknung a si ding” a ti. Avatar 2 zuknung cu December 16, 2022 ah an tlangthan ding.\nZuknung tawlreltu in, “Covid-19 ruangah zo cio khalin buainak kan tong thluh, kannih khal thla 4 le hrek cu zianghman cangvai thei loin kan um. Curuangah Avatar 2-nak hi kan tlangthan tlai deuh. A rei hlanah Avatar 3-nak khal kan ṭheh cing ding, Avatar 5-nak tiang aum dingih 5-nak ah a cem ding” a ti.


Nay Pyi Taw Bomb Puak Ih Hliamtuar Ralbawipi Ih Ke Tan A Ṭul – Meifar\nOctober 5 simlam nazi 4:00 hrawngah Nay Pyi Taw, CID (Criminal Investigation Headquarters) office sungah bomb a puak ih ralbawi 4 in hliam nazet an tuar. Criminal Investigation Headquarters cu rinhlelmi thilri, tettikhannak thilri pawl hlakhlainak hmunpi a si, tettikhannak thilri pawl an zohdik rero laiah bomb arak um ih a puak ruangah hliam an tuar.\nHliamtuar ralbawi pakhat cu thih le nung karlakah aum lai, midang khal ralkap siizung ah an tuamhlawm rero lai. Lieutenant Colonel Zaw Than cu a hliamhma tuar a roh tuk ruangah a ke pakhat tan ṭul a si.\nṬuanvo neitu pakhat in “Ralbawi Lieutenant Colonel a si. A ruhcang a kiak, tuisun ah an tan ding. A khuk ihsin an tan ding, an tandan ding pawl an zohdik rero lai” a ti.\nCDM tuah sibawipi pakhat in “Ruhcang kiak men a si lo ding. Ke tan ṭul dinhmun cu a ruh pawl a sup dip thluh a si ding. A sa le a ruh pawl an rawiaw thluh ruangah tan a ṭul a si ding, ruhcang kiak lawng cun tan a ṭullo. Ruh pawl a dip thluh asilen tan a ṭul ṭheu” tin ke tan ṭul pawl ih dinhmun umdan a rel.\nRalkap pawlin himi bomb puak thuhla ah zianghman an relsuak hrih lo. Hmin tarlang rem ti hrih lo pawlkom pakhat in anmai cangvaihnak a si thu an relsuak ih Nay Pyi Taw ih um ralbawi pawl umnak ah an cangvai vivo ding thu an phuang.\nASEAN Palai In “ASEAN Meeting Ah Min Hlaing Kan Sawm Nawn Lo Ding” Tin An Tawlrel Thu A Phuang


CCCP In Kan Lo Hmuak - Chinland Today Media\nCCCP In Kan Lo Hmuak\nNovember 20, 2012 12:17 pm·0 comments\nLeitlun hmun tinih Chin mi le fate, Philippines ih tlawngkai duhtu hrangah Chin Christian Community, Philippines [CCCP]ihsin lungawi sopar ten kan lo hmuak a si.\nHi pawlkawm hi Pathian lamhruainak thawngin kum 7 te tla a kim thei thlang. Philippines ih um Chin mi le fate siatni țhatni ah siseh, lungrualtei hmunkhat te ih pawlkawm awk theinak ding hrangih rak dinsuahmi a si.\nCCCP ih hmuahnak ca a ngan duhsannak:\nPhilippines ih tlawngkai hi hrekkhat hrangah thlen pekah zum hnakin sumpai cem a tam țheu ruangah, thlen pekah sumpai ah harsatnak tampi a um țheu. Taksa zawng khalin tha a nau duhzet. Cui caanah hi pawlkawm hi rak pehtlaih tengteng aw. Na tuarnak lo tuarpi dingin le na lungawinak lo lungawipi dingin hi pawlkawm hi a tiar cia ringring.\nTlawng thuhla khalah siseh, a hnuai lamih tarlangmi țuanvo neitupawl hnenah ziangtik lai can khalah na rak sut hlam thei. Ziang tlawng a țha ih ziangzat tluk hrawng a cem? Visa thuhla teh ziangtin? Thlakhat cuzat hrawng sumlut ka neih thei ding ruangah ziangmi tlawng ka kai thei pei..tvk. Ziangkim cipciar (detail) in na rak sut hlam thei.\n2012-2013 kumkhat sung hruaitu dingih hrilthlinmi hruaitu thar pawl:\nPresident : Stephen Vum Cung Nung\nEmail : svcnung@gmail.comPhone : 09064960152\nVice President : Tai Sut Thang @ Suta\nEmail : ngtsut30@gmail.comPhone : 0916549747\nSecretary : Micah Bawi Ceu\nEmail : bawiceu77@gmail.comPhone : 09155853351\nAssist: Secretary : Lian Om\nEmail : salailianom@gmail.comPhone : 09278457067\nTreasure : Nu Deborah Zung Rem\nEmail : deborahz.rem@gmai.comPhone : 09152525651\nAssist Treasure : Mai Kim Boih\nEmail : kimboihte@gmail.comPhone : 09266631709)\nAdvisor : Rev. Amos Thang\nEmail : amosthang@gmail.comPhone : 09275113032)\nAdvisor : Ting Hlei Thang\nEmail : jrmting77@gmail.comPhone : 09155969136)\nChin Ramkulh, Kanpetlet Peng Ah Zumtupawl Hmuhsuamnak\nMai Dawt Hlei Hniang A Par An Khiak Ding


Mah Nuam-awknak Laksawng - Chinland Today Media\nMay 16, 2009 10:56 am·0 comments\nAmah le a fanu pawl cu ei ding ti-rawl tampi an nei ih hnangam le thindai te’n an um ruangah an puarthau: asinan mifarah le nauta cu zianghman ah an siar lo.\n– 2Siangpahrang 24-25\n– Johan 5:1-24\nLondon ih thil phunkim zuarnak dawrpi in, “Mah nuam-awknak laksawng” timi thuken thawn laksawng card thar an tuah ih mi in thei thluh dingin an tuah. Cuih laksawng card cu zarhkhat sungah an zum hnakin tamsawn an khawng. Cuih card thar cun tirhsiangzet in mai’ duhdawt mi hrangah nuam-awknak thilri mi a leiter ih mah hrang khal ah tthuktthun lo te’n thillei a olter.\nProfet Ezekiel in minung pawl anmai’ nom zawng ih an nun ruangah an khuapi ah Pathian thutthennak an tuar ding thu a sim. “Amah le a fanu pawl cu ei ding ti-rawl tampi an nei ih hnangam le thindai tein an um ruangah an puarthau; asinan mifarah le nauta pawl cu zianghman ah an siar lo. An hngal ih an thinlung a ruh ruangah le ka huat zawng thil an tuah ruangah na theih vekin ka siatsuah ttheh a si” (Eze. 16:49-50).\nPathian in a minung pawl lungruh, nei hleifuan le mi zawnruat loin an um tikah nun a sim hngai (c. 49). Mahte lawng nuam awk timi tur-sia khamnak cu Pathian lungawiter duhnak le mah le mah si loin midang rian duhnak thinlung ttha neih hi a si (Filip. 2:4).\nKan ttul lomi laksawng – mahte nuam awk.\nMihrek cu thinnau le thlaphang in an um,\nTusun ah midang bawm aw;\nVanram zin feh hramthok pakhat tal um dingin,\nTusun ah midang va bawm aw.\nKhrih kan rian deuhdeuh le mah le mah kan rian aw mal deuh.


Colonel Hrang Thio le 1949 ih Ramsung Ralpi Thu – Part (1) | VCTH\nColonel Hrang Thio le 1949 ih Ramsung Ralpi Thu – Part (1)\nHome » Cahram » Colonel Hrang Thio le 1949 ih Ramsung Ralpi Thu – Part (1)\nBy vcth on June 10, 2014.\nPa raltha Hrang Thio upat sunloihnak ah, Falam ih bualrawn thabik cu Hrang Thio bualrawn tiah, Hrang Thio upat nak ah kawh a si. Hrang Thio cu 1949 kum ih a cangmi, ramsung ralpi ah Karen National Defence Organization (KNDO) pawl do nak ah a nunnak a rak liam. A thih lai ah cun cuilai ih hminthang Chin Rifle Batallion (1) ih Commanding Officer, Lieutenant Colonel rank ih ramhrang ah a nunnak a rak liam. A thih hnu ah, a mah ih sunloih u pat nak ding ah Colonel rank ah an kaih sal. Ka nauhak lai ah Hrang Thio cu minung si lo in, bualrawn pa khat a rak si. Ka pa in Kawlram thuanthu, 1949 lai ih ramsung ralpi thu le Hrang Thio thu pawl ka nau hak lai ah in rak sim theu nan thupi ah ka rak ruat lem lo. Ka upa deuh hnu ah Hrang Thio ti cu bualrawn siloin mi raltha zet ralbawi pakhat a rak si thu, kiang le kap hnen in ka rak zir ngah. Asinan a thuhla felfai in ka rak thei lo. Kan dung kum tawkfang in Chin thuanthu le Chin miphun rak hotu tha pawl ih thu pawl cahram in ka ngan thok ih Colonel Hrang Thio thu tla ngan ding in timhtuahnak ka rak nei. Hrang Thio thu thawn pehparawin, Pu Ceu Nawn ih ngan mi Theih Hliah Manlo Hrang Thio, Falam Canbary tlawng kum 75 kim magazine, Falam BEHS (1) kum (100) kim magazine, Falam khuapi kum (100) kim magazine le Lairam Milangsar Pawl le Pathian Kutneh Mawizia cabu sung pawl ah a thuhla hmuh ding a um nan, tulai santhar mino pawl in Hrang Thio thu kan thei tuk lem lo. Hicauk pawl cu, cabu hlun deuh pawl an si ih tla a si men ding. Mihrekkhat, a hlei ce in thangthar nonawn pawl hrang ah Hrang Thio cu bualrawn pi a si lai men ding ka zum. Hrang Thio thu a thei duhtu mino tampi an um ding ka zum.\nHrang Thio thuhi a tlun ih kasim mi cabu pawl sung ih ka rak zingzoi tikah, a thuanthu nganmi cabu le cahram pawl hrekkhat ah a thu mallai an bang awk lo nak a um. Asinan an bang awk lo nak pawl tla cu, a thupi zetmi thulu pawl cu an si lem lo. An mah ih rak ngan cia vek in ngan sal ding le ka duh lo. Ziangtin dang lam deuh in ka ngan thei pei tin ka ruat tik ah, Hrang Thio thu thawn pehpar aw in a fiang lo mi thu tete le 1949 ih a cang mi ralpi sung ih kan thei duh mi tete pawl thawn kom in ngan seh la mipi in an siar duh ding tin ka rak ruat.\nMihrekkhat in Chinmi pawl cu kan tlangparmi pi Karen pawl a phatsantu, 1949 ih ramsung ral in Karen le Chin karlak pehtlaihnak a tha lo ter tiah an ti. Chinmi cu kana a tuk, kan hrang ih thatnak rak tuah tu, Karen pawl rak do lo ding kan si nan, tin ka nauhak deuh lai ah I sim dah tu khal an tam pi. Cuhlei ah Hrang Thio cu cozah lam in a do pi nak san cu, Rampi tlangbawipi U Nu in ka fanu ka lo pek ding tin a ti ruang ah cozah lam ah a ttang tivek titi leng tla a um ruri. Cun mino hrekkhat cu 1949 ramsung ral thu rel an peih lem lo, ziangah tile Karen unau pawl phatsan vek in kan ruat, ningzakza vek in kan ruat. Cu vek thiamthiam in Chin Battalion pawl in ziangruangah Karen pawl an rak do ti a thei duhtu tla an um ih ruangah himi fiang lo nak tete pawl, simfiang nak ding ah zingzoinak karak tuah ih, himi cahram ah Hrang Thio thu le Hrang Thio ih ramsung ralpi ih a tel nak, Ziang ruang ah ramsung ralpi a rak cang nak? Ziang ruang ah Hrang Thio le Chin Rifle Batallions pawl khal in Cozah lam tang in KNDO pawl an rak do timi pawl ka rak sim fiang ding.\nHrang Thio ih Thuanthu:\nHrang Thio cu Pu Bawi Kulh le Pi Do Thluai te ih fapa upabik a si. Amah cu 1919 kum ah, Falam thawn peng 2 hrawng a hlatnak Thanhniar khua ah a suak. A pa cu mirang kut tang ah lamkhawng/ lamzohtu a rak si. Hrang Thio cu kum 10 a ti in Laizo ih Hramthok Tlawng ah, a duh lo na cing in an rak kai ter. Phun 4 a ong hnuah, Falam Vernarcular Middle School ah Phun 6 tiang a kai. Cui hnu ah Ngawn ram ih um, Hmunpi khua ah tlawng Saya a tuan. Tlawng Saya thlahlawh a ngahmi tenren zetin a khawl ih, rang pa 3 a lei. Cui rang pawl thawn Falam ih dawr tuah tu pawl hrang ah thil phur in sum a rak hlawh.\nNikhat cu an khua ah Con lam pakhat a um. Cui puai ah milian fanu Lian Hoi thawn an rak tong aw. Cutin Hrang Thio cu Lain Hoi thawn an rak thit awk. Lian Hoi cu milian fanu a si ruang ah mo man khung zet a si mi Leiram K-1,000 man le tangka fai in K-60 a rak pek. Cutin Hrang Thio cu nupi a nei hnu ah mirang ralkap ah a lut. Cui san Lairam ah cozah hnatuan nei lo pawl hrang ah lothlo lo aibak hnatuan ding a rak um lo. Ralkap an lut a si le, lakhah tha ten an pek hlei ah, ramdang ih fehthei nak caan tha khal an rak nei. Cun, ralkap lut hi fimthiamnak zir nak ah tla an rak hmang. Curuang ah Hrang Thio khal cu May Myo (Pin Oo Lwin) ih Burma Rifle Battalion (2) ah ralkap a rak lut ih thla khat ah kyat 9 a rak hlawh. Kum khat ralkap a tuan hnu ah suahsemnak khua a tlung ih an nu in fanu te a hring. A si nan, vansiat ah a fanu te in thla rei lo ah a thih san.\nHrang Thio ih Mirang Ralkap a tuannak:\nHrang Thio cu Burma Rifle (2) ah ralkap a lut hnu reilo te ah senhnih a ngah. Leitlun ralpi voi (2) nak ah General Aungsan le Japan pawl in Kawlram an rak lak ruang ah Hrang Thio cu mirang pawl thawn India ram ah an sip. 1943 mirang in Japan do dingin an timtuah tikah Hrang Thio cu sen thum ah reng an kaih. 1943 kum thok lam ah mirang Chindit Battalion cun Japan pawl an do nan a hluh suah lo ih India lam ah an kir sal. Cui doawknak theh hnu ah Hrang Thio cu miring Governor Commission in bokhat ah reng kaih a si. 1944 ah Chindit Battalion cu an zuam sal ih Japan pawl India nisuahnak lam, Chin ramkulh le Kawl ram ihsin an dawi thei. Cui doawknak ah Hrang Thio cu nasa takin a ttang ih phur zetin a donak ruangah miring pawl ih pekmi Kawlram raldonak ih miraltha tacik (Burma Gallantry Medal) timi cu 1945 ah pek a si. Cuhlei ah mirang kuttang ih bawi pakhat ah cohlang a rak si.\n1945 Kandy Conference:\n1945 ah Burma ralkap hmailam thu rel dingin Sri Lanka ram Kandy khawpi ah Conference an nei. Cui Conference ih lungkimnak vek in Aungsan ih rak homi Burma National Army (BNA) le mirang kuttang ih rinum zetih hna a rak tuantu tlangparmi ralkap pawl kom aw in, Kawlram Ralkap pi din ding in lungkim nak an rak nei. Cui an dinmi Kawlram ralkap pi ah ralbawi 2,000 le ralkap 5200 tluk in Battalions 15 din a si. Cui Battalion 15 sung ah Kawl Ralkap Battalion pa (6), Chin Battallion pa (2), Kachin Battalion pa (2), Karen Battalion pa (3), Chin Hills Battalion le Gorkha Battalion tla an si. Cui Kawlram ralkap ih hotu le hotu sang cu General Smith Dun (Karen) le Brigadier Saw Kya Doe (Karen) tla an si. Kawlram saklam le thlanglam si-hta-nah-chuk (စစ္ဌာနခ်ဳပ္) ih ral bawi pawl tla cu Brigadier Ne Win le Brigadier Aung Thein (Mon) tla an si. Vanlam (Air force) lei uktu ah Col. Shi Sho (Karen) a si i Tilam (Navy) lei uktu ah Lt. Saw Jack (Karen) an rak si. Chin Battalion zate ih hotu ah Colonel (Bohmukyi) Dal Za Kam a siih sungtuan ah Major (Bohmu) Khen Za Mung tla an si. Kandy ih lungkimnak vekin mirang ram ih Sandhurst Royal Military Academy ah ralbawi niam deuh pawl zirnak nei ding ti a tel ih Chin battalion ih sin Hrang Thio le midang pawl tla England ram ah fehin zirnak an rak nei.\nHrang Thio ih Ralkap Sinak (Zalenmi Kawlram: 1945-1948)\n1945 April ih a thar ih dinmi Chin Batallion/Rifle 1 le 2 cu Falam le Tedim ah hram toh a si. Chin Rifle 1 cu Falam, Hakha, Thantlang le Matupi lam pawl thawn kom khawm mi Batallion a si. Chin Rifle 2 cu Tedim pawl an tam bik. Hrang Thio cu Chin Rifle (2) ah Quarter Master timi Batallion piih tulsam mi thilri pawl zohfel tu a rak tuan. Cu lai ah Kawlram saklam Shwe Boo kiangkap ah dokalhnak, suamnak, firnak ti pawl thaten a rak do neh thei ruangah Major (Bo-hmu) reng ah reng kaih a si. Cun, Hrang Thio cu Chin Rifle (1) ih Company Commander (CO) reng ah tthan a si. 1947 February thla ah, Chin Rifle (1) cu Rakhine ram ih Mujahit dodaltu pawl do dingin Sittwe ah hmun an khuar. Mujahit pawl cu a tuih Rohingya tin kan theih mi pawl ih hohami a si ih, Rakhine ram saklam le Bangaladesh ram kom in an mah ten Muslim ram din an duh ruang ah cozah an rak do. 1948 ah Chin Rifle (1) cu Yangon ah an ko sal ih Hanthawati, Pegu, Tuanti le Thanhlin lam ih dodaltu pawl an do. 1948 Kawlram zalennak a ngah tikah Hrang Thio cu a kum (29) a ti ah, Lt. Colonel (Duh-Bohmu Kyi) ah a reng a kaiih Chin Rifle (1) pi Commanding Officer (တပ္ရင္းမွူး) ah a rank a kai. Kawlram zalennak an ngah tikah Chin Rifle (1) cu Yangon ah hmun an khuar. Chin Rifle (1) ih hotusang 2nd in Command cu Major. Po Kung a si ih Capt. (Colonel) Van Kulh (BGM, BAR) nih Adjutant a tuan. Lt.Colonel Son Khaw Pau le 2nd in Command Major Thual Khup ih homi Chin Rifle (2 ) cu Shwe Bo ah hmun an khuar. Lt. Colonel Son Khaw Pau cu a kum (26) a ti ah himi din hmun a thleng thei. Cun, Lt. Colonel Lian Cin Zam ih homi Chin Rifle 3 (Chin Hills Batallion) cu Mikthila ah tiin an si.\nLt.Col Hrang Thio ih Nun Daan le Ziaza:\nHrang Thio thu kan sim tikah, bawhlung sit a thiam dan thu, a ral that dan thu le nehnak ngah ding in zuam duhnak thinlung a neih dan thu pawl, a thei tu pawl in an sim ring ring. Colonel Van Kulh in a cauk “BC 3666 Zeya Kyaw Htin Colonel VAN KULH, BGM & BAR (Rtd.)” sung ah “Colonel Hrang Thio (BGM) hi mingo, mi dawh, mi chuakthiam ngai a si. Pumpululh chuih a thiam ngai mi a si. Ral kah nak lei hoi hna ah cun, a ral a tha tuk” tiah a sim. Thlanglam Kawlram ralkap rakuk tu Brigadier Kyaw Zaw khal in a mai thuanthu ngan mi cabu (Auto Biography) sung ah “Hrang Thio cu bawhlung sit a thiam zetih a ral tla a tha zet Chin miphun a si” tiin a ngan khum. Colonel Khen Za Mung khal in, Chin World thawn interview an tuah nak ah “Hrang Thio tluk ih paraltha in ka sansung ah ka hmu dah lo” tiah a ti.\nHrang Thio cu mi pawlkom a thiam zet. Bawhlung sit pawl tla amah in a tawlrel theu. Batallion le Battallion, senbenpawl le officer rank pawl tivek in bawhlungsit nak a rak tuah theu. Amah cu mi nun tha le mi tluangtlam a si. Bawi upa le cozah lam bawi pawl khal ih upat le rinsan mi a si. Chiinmi Za Hu khal Phunsang tlawng a rak kai ter ih a rak cawm. Za Hu cu nehhnuah Chinram Zipeng zung ah hna a tuan. Chin Rifle (1) tang ih ralkap a rak tuan ve dah tu Pu Za Thluai khal in “Hrang Thio cu Burma Army Football team zong ah centre forward a si. Ti lio le a dang lentecelh zong a zuam ngai. Laimi siangngakchia ca cawng pawl fakpi in bawmh khawh a zuam hna. Rangoon khua phan tlun-inn ngeilo pawl caah tlunnak ding hmun a kawl piak theu hna” tiah a sim. Hrang Thio cu Chinmi a sinak parah a lungawi, a hngalpi zetih Chin nunphung khal, can tha a nei tin ten a khai sang the utu a si. 1948 ah Chin kumthar puai (Fanger puai) cu an Battallion ah an tuah ih rampi President, Vuangyi pawl le ralbawi upa pawl khal a sawm. Cui Fanger puai ah Chin nunphung, Chin lam mawimawi pawl miphun dang bawi upa pawl hmu ding in a hmuh. 1948 December ah Christmas Carol singing cu amai battalion in an feh in President inn, Vuangyi pawl inn le ral bawi pawl inn ah hla saknak rak nei. Cutin 1948 tiang cu nuam zetin caan a rak hmang.\nKaren-Burma miphun buainak (1949 ramsung ral hlan thu)\nLeitlun ralpi voihnih nak a tho tik ah, Karen pawl cu Mirang pawl kuttang ah rinumzet in an rak um. Aungsan le Janpan pawl in Kawlram an lak tikah, Mirang pawl cu India ram ah an kir. Mirang pawl an um nawn lo tikah Karen pawl cun, Mirang pawl in nikhat ah in rak bawm sal ding timi ruah sannak thawn, an mah ten meithal an rak kai ih BNA le Japan pawl an rak do. Karen pawl um nak, Karen khua pawl khal hruang an kulh ih, an kiangkap ih um Kawl khua pawl thawn pehtlaih nak an rak nei nawn lo. Himi thucu Kawlram ih zalennak a ngah pekte ih, Kawlram ralkap rakuk cu General Smith Dun in a cauk “Memoirs of the Four-Foot Colonel” timi sung ah “Karen pawl cu mirang pawl an rak rinsan tuk, mirang pawl India lam ah an sip mihi an hrang an sunnak tumpi tin an hmu. Cutin, an mah te mei thal an kai ih Aung San ih Burma National Army (BNA) thawn buai nak an rak nei phah phah. BNA pawl khal in meithal a kai mi khua pawl hnen ihsin an meithal pawl an long tum. Cutin, Karen pawl in an meithal an ap duh lo tik ah Karen le Kawl kar lak ah that awk nak tiang a rak suak. Cutin, Karen khua in Kawl khua pawl a sim ih, kawl pawl an that. Kawl pawl khal in Karen khua pawl an sim ih cutin miphun khat le khat that awk nak a rak suak. Khua tam pi cu urkang a si ih, minung 1000 leng in an thi” tiah a ngan.\nHimi Karen le Kawl buainak thu cu Kawlram pi rakuk dah cu U Nu khal in a cauk “Tartay Sanay Thar” sung ah “1942 hrawng ah Mirang pawl cu Inida lam ah an sip ih BNA le Japan pawl in kawl ram an uk. Cutin BIA pawl in Karen khua pawl hnen ah meithal an long, paisa an long, thilri man khung pawl an firsak. Myaung Mya peng ah Karen khua pawl hnen ihsin meithal long an tum. Karen pawl khal in an meithal cu an rak ap duh lo, ziang ah maw an rak ap duh ding, dan um lo laifang a rak si. Curuang ah Karen le BNA pawl do awk nak a rak suak ih cui buainak cu Karen le Kawl khua pawl ah a peh vivo. Karen pawl tamnak hmun ah Kawl pawl an tuar, Kawl pawl tamnak hmun ah Karen pawl an tuar. Cutin, Kawlram sung ih Karen le Kawl duhdawtawzet, buainakum lo in kum rei pi an rak um tlang nak cu a siat ral thluh zik” tiah a ngan.\nKNU/ KNDO Dinnak\nKaren pawl cu Mirang pawl in kanmah ten ram in pek ding tiah zumnak tumpi an rak nei. Cui hrang ah Panglong Conference khal ah, a va ngai tu men ah an tel. A sin an, an zum vek le an duh vek in thil a rak cang lo. Kawlram zalennak a ngah tik ah, kawlram ih danhrampi cun Karen State din ding in a lung kim pi. Asinan, cui ram cu khawi tia a si ding ti vek pawl mipi hnenih thusutnak le lungkimnak (referendum) tuah hnu ih neih ding a si. Zalennak kan ngah pek te ah cu Karen thu pawl cu Karen Affairs Council in a rak kai. A thok ah cu a rem cang zet, buainak ngai ngai a rak um lo. A si nan, can a hung rei deuh, Karen le Kawl kar lak ah buainak a hung suak in cun, Karen in Kawl a zum tuk nawn lo ih, Karen pawl cun Karen ram ngah ding au aw nasazet in a thang vivo.\nCutin, Kawl le Karen kar lak ih buai nak, mitamsawn a si mi Kawl pawl lak ih sin humhim awk nak ding le Karen ram ngah ih mahten lairel ding pawl thu pawl dil nak ding ah Karen pawl kom pawl a si mi Karen Central Organization, Burma, Karen National Association, Karen Youth Organization and Karen National Association pawl komkhawm in Karen National Union (KNU) timi an rak din. KNU an din hnu ni hra ah, KNU ih meithalkai ralkap a si mi Karen National Defence Organization (KNDO) timi an din suak. An din ve ten, meithal a nei hmuah hmuah in KNDO sung ah an lut. KNU cu mirang ram ih tlawng theh, danlam ih hnatuan (lawyer) Saw Ba Oo Gyi cu hotu ding ah an hril. KNU le KNDO ih dil mi cu, kawlram Delta (ျမစ္၀က်ြန္းေပၚ) kiangkap le Kawlram tang lam hmuah hmuah Karen State ih ret ding hi a si. Kawl cozah cun Karen State din ding cu an lungkim nan, cui KNU/ KNDO ih dil mi cu an lungkim lo ruang ah buainak, zumawklonak pa khat le khat kar lak ah a rak suak sin sin.\nPeh lai ding ……\n(Cangantu Salai Van Cung Lian (UK) cu Kalaymyo um Pu Thawng Bil Lian le Daw Mawi Sung te ih fapa upabik a si ih England ram ah Civil Engineering in thlawng a theh hnu ah, England ram tho tho ah Civil Engineer tuan rero lai tu a si.)\nby Van Cung Lian\n4 Responses to Colonel Hrang Thio le 1949 ih Ramsung Ralpi Thu – Part (1)\nstephen thawm lian June 10, 2014 at 2:06 pm\nSalai van Cung Lian,\nNa ti tha zet.\nThang thar no nawn pawl ih theih tul zet mi thuan thu roling asi.\n2Part na peh zom ding mi kan hnak hlap zet.\nUpat nak thawn,\nStephen Thawm Lian.\ndenylian June 12, 2014 at 7:34 am\nPart 2 run ngan zang uh\nvcth June 12, 2014 at 9:24 am\na ra cing ding. Finalize ding malte a tang.


Kawlram Ah Michael Learns To Rock Concert Nei Ding - Chinland Today Media\nKawlram Ah Michael Learns To Rock Concert Nei Ding\nFebruary 26, 2013 11:50 pm·0 comments\nYANGON : Michael Learns To Rock hopawl cun, a voikhatnak ah, Kawlram ah concert hlunghlai zet ih neih an tum thu theih asi. Hi concert hi, Yangon khawpi sungah tuah asi ding ih, Pyi Tuh Yin Pin ah neih asi ding. A tikcu can hi March 31 ni a si ding. Annih pawl hi, Kawlram sung khal ah mipi ih theihzetmi hlasakthiam an si ih, an hla tamtak khal kawl hla ih lehmi an um. An hla lar seuh pawl lak ihsin “ Blue night, Take me to your heart, Paint my love le 25 minutes” timi pawl tla kawl hla ih lehmi ansi ih, mirang hla ngaingai khal in theitu le thiamtu an tam zet. Ticket hi March thla tir lam ihsin an zuar ding, aman lawngte cu ziangzat asi ding ti theih asi hrihlo.\nUS Secretary of State Khualtlawng\nWASHINGTON : US Secretary of State, John Kerry cun Europe lam ah khualtlawngin a can a hmang. Hi khual a tlawnnak ah hin Syria thu, Iran thu le Israel le Palestine karlak thupawl a fehnak ram ah a relpi vivo ding. Zarhpi sun kha Washington in London pan in a fehsuak ih, London ihsin Berlin, Paris, Rome, Ankara, Cairo, Riyadh, Abu Dhabi le Doha pawl a pal phah ding. Tuitum a khualtlawnnak hi ni 11 rei dingih a ruahman mi asi.\nSouth Korea President Thutiam La, Thusimnak Ah North Korea Rel\nSEOUL : South Korea ram ih nunau president hmaisabik tuantu, kum 61 ih upa Park Geun-hye cun, Tlawngkai Nikhat Ni ah President thutiam la in, cui thutiam a lakni ih a thusimnak ah, N. Korea ram ih an tumtahmi pawl tuahlo dingin asim. “ Nuclear tuah an tumnak pawl bansan in, remnak le daihnak lamzin ih North Korea a feh ding hi ka duhzet ih, cucu ka ngen duhmi khal asi” tiin asim.\nG8 Meeting Nak Ah Korea Le Syria Thu Reltlang\nB.C.E. 1010 Ihsin Tuni Tiang Israel Ih Zir Dingmi\nJohn Kerry in Iran Ram hotu Ih thusim Mi Ngai Mawh\nEgypt Ramsung Buainak Tel Tiih Puhnak Thawn NGO Hnatuantu Mi 43 Pawl Par Ah Dan Tatnak Nei


Phunhra Camibuai Phitu Pawl Hrang Lungawiza Thuthang - Chinland Today Media\nMay 19, 2017 3:42 am·0 comments\n2016-2017 fimzir kum ih phunhra camibuai phitu pawl hrangih lungawi um za thuthang cu hiti’n a si. An phitmi subject zate ti theih in moderation an pek tiah Myanmar Pyinya-yee-hmu zung ih Saya U Ba Thein cun a sim.\nSaya U Ba Thein thusuhnak ah “tuih kum cu cozah thlengawk le ziangziang thawn nauhak pawl kha daan khoh tuk ih ti lo dingin thu kan pek.\nMyanmar-sa tla cu a hlan vek ahcun moderation kan pe dah lo na’n tuih kum ih phunhra camibuai phitu pawl hi an vanttha cuang tiih sim theih a si.\nKanni khal tlun lam ih in fial mi a si. Moderation hmat baan dingih tuah dingin in sim. Cu ti a si tikah tuih kum cu Myanmar ram pumhuap ih phunhrang ong zatek cu 50% a luan ding tiah zumnak ka nei” tiah a ti.\nCun, moderation hmat theih a theih maw.. ti thusuhnak ah “punghman cun result suah ding caan zarh hnih duh ih tlangzarh a si ttheu. Asina’n tu’i ttum cu nauhak pawl lungawinak ah ka lo theih ter mai ding. Myanmar-sa hi hmat (38) ih moderation pek a si. Hi Myanmar-sa hmat hi phunhra camibuai thuanthu ah kan pek hmaisabik a si.\nEnglish hi hmat (34), Mathematics hi hmat (38) ih pek a si ih cuih hlei ah a hleifuan in hmat (10) komsak bet a si tikah an ong thluh cio ko ding tiah ka zum.\nGeography, History, Chemistry, Physics le Seikkyiak Myanmar-sa pawl hi hmat (36) ih pek an si ih Biology hi hmat (34) ih pek a si.\nEconomics lawngte moderation pe lo dingin relcatnak kan nei. Ziangah tile Myanmar ram ih Economy lam ah mino tete pawl in an sunlawih/sunsak ding kan duhsak ruangah a si” ti’n a sim.#


Alkhaldi N K, Aljaiban A F, Al-Audah M S, Al-Ameer M A, Almalki H H, Alosaimi M H et al. An Overview on Dermatitis Diagnosis and Management Approach in Primary Health Care Center. Int j pharm phytopharm res 2020;10(6):71-7


Hla Thar Sak Aw - Chinland Today Media\nAugust 17, 2009 8:24 am·0 comments\nMaw leilung mi pawl, Bawipai’ hnenah lungawinak hla sak uh.\nAmah cawimawinak hla sak uhla lungawi in au uh. –Saam 98:4\n– Saam 97-99\n– Rom 16\nA kum 94 ah Pastor Willis cu thirleeng parih kilkhawi mi ah a cang. Pathian in thuthangttha sim dingah ram thar a pek thu lungawi te’n a leeng par ihsin a sim. Ihkhun parih kilkhawi mi a rung si tik khalah Pathian hun zohnak dingah a tthabik um daan a si, tiah a ti thei thotho. A kum 100 ih a thih tikah a taantakmi a ro cu ziangvek dinhmun khal ah thangtthatnak hla thar a sakmi a si.\nSaam 98 in Bawipa hnenah hla thar sak ding in fial. Mangbangza thil pawl a tuah zo; A huham le thacahnak thianghlim in raal a neh ttheh zo (c.1). Kan parah a duhdawtnak le rintlak a sinak ruangah harsat caan khalah Bawipa cu thangtthat ding kan si (c.3).\nHih Saam hla hi a taktak ahcun Pathian in Israel pawl sal ihsin a ruun hngainak thu asinan Khrih thawngin rundamnak in tuahsak dingmi sim sungnak khal a si. Pathian in kan hrangih a tuahmi kan theih ahcun tuih sun ih kan harsatnak le a fiang lomi thaisun hrang khal ah Pathian kan rinsan thei ding.\nMaw tifingriat pawl le a sungih ummi pawl, au ciamco uh… Maw tlang pawl Bawipa hmai ah lungawinak hla sak tlang uh (cc. 7-8). Sersiammi pawl ih Runtu an thangtthatnak ah tel ve uhsi!\nThai sun thu ka thei lo,\nHmailam ah ziang a ra thelng ding ti ka thei lo;\nAsinan Bawipa cu keimah thawn a um ti ka thei,\nKa thinlung in thangtthatnak hla a sak ding.\nPathian thawn a mil awmi thinlung in thangtthatnak hla a sak.\nThiisen ih Huham\nNa Kut Sungah Ziang A Um?


India ah Christian nunau pakhat thah a tuar ih cu nu cu thlahnih sungah a panga nak thah a tuar tu a si thlang. July 24, 2020 | Radio Veritas Asia\nIndia ah Christian nunau pakhat thah a tuar ih cu nu cu thlahnih sungah a panga nak thah a tuar tu a si thlang. July 24, 2020\nIndia ah Christian nunau pakhat thah a tuar ih cu nu cu thlahnih sungah a panga nak thah a tuar tu a si thlang.\nIndia ram Khunti, khua pakhat ah Khristian nu pi nu pakhat thah a tuar. Cu nu cu Suman Munda asiih kum 25 asimi Khristian mi pakhat a si. July (19) niah a inn ih a ra leng tu a sung khat pawl in a mah an hmu lo ih an hawl. Inn ihsin hlat tuk lo nak hmunah a thi cia in an va hmu.\nAmah cu thla hnih sung a panga nak thah a tuar tu Khristian mi a si. July (24) ah Ramji Munda timi kum 27 a simi Khristian mipa pakhat khal a umnak India ram nisuah nak lam khua pakhat ah thah a tuar. A ruak cu khua leng ah hlon a tuar.\nKhunti ih Bishop Binay Kandulna in himi dinhmun cu Khristian pawl hrangah a tha lo tukih tubaite ah Khristian mi pakhat khal thah a tuar thu a sim. Police (Palic) pawl in a that tu tiin an rinhlei mi mi pali cu an zingzoi rero thu cu thuthang ah an talang.\nCui nunau cu Pathian thu a phuang tu saya pakhat ih thusim nak ruangah a liam zo mi kan dung kum ruk lai ah Khristian ah a lut tu a si. Cui sithokin Hindu pawlih soisel nak napi ih a tuar tu a si. Thuthangtha a phuang tu saya khal in Khristian pawl cu an thin a phang ringring ih an thek darh rero tiin a sim.


Ṭio Tiva Kap Ih Leithanel La Pacang Cu Savom In A Keu That – Meifar\nṬio Tiva Kap Ih Leithanel La Pacang Cu Savom In A Keu That\nMarch 2, 2022 admin Lawrkhawm 0\nLungkawlh Presbyterian Kawhhran Upa R.Chhunthangvunga (kum 54) cu March 1, 2022 ah Ṭio tiva kap ah savom fa nei pekte in a keu that. Pu R.Chhunthangvunga le a nupi Pi Biakkheni in fa 4 an nei zo ih mipa 3 le nunau 1 an si.\nAn fapa upabik in nupi anei zo ih inndang an tlei, midang cu tlawngkai lai an si. A nulepa tei inn cu an sak rero lai ruangah a nulepa in an va fin. A nulepa tei inn saknak ding leithanal cu a fapa kum 14 mi Rozama thawn riak in Ṭio tiva kap ah an va la, Ṭio tiva kap ah midang leithanel la ih riak an rak um hnuaihni.\nMizan ah Ṭio kap ih leithanel la ṭheu truck nei pawlin nuamawknak le rawlei khawmnak an tawlrel ih an pafa in rawlei an rak sawm ve. Nidang aiin zanriah an ei tuan deuh. Rawl an khawh hnu, khawthim zik nazi 6:30 hrawngah Pu R.Chhunthangvunga cu rawlhmeh hawl dingin a suak ih savom nau nei pekte thawn an tongaw thutthi ih a soisa that.\nṬio tiva kap ih riak pawlin savom thawmvang an rak thei ih an ngaih a ṭha lo. Savom thawmvang a reh hnuah an vung kuk rero nan letsawngtu aum lo. Ngaih ṭha lo zet cingin savom thawmvang umnak lamah an va feh ih Pu Chhuna an hmuh tikah cun arak thifel zo.\nRuak hmutu pawlin savom in a keunak ah hliamhma nasa zet a tuar, a thahripi a keucat ih a thisen suak tamtuk ruangah a thi si ding an ti. Ruak umnak kiangte ah savom fate 2 an hmu ih a pi cu arak um lo, savom fate cu buaipi man loin an fehsan. Pu R. Chhunthangvunga ruak umnak hi ram rem lo zet a si ruangah ruak lak khalah an buai zet, Ṭio tiva kap ah ruak cu an la ih an riahnak buk pawl an ti fel.\nKhua ihsin mi tlawmngai pawl an va thlen hnuah ruak cu khua lamah an phur. Ṭio ihsin Lungkawlh khua hi km 9 hrawngin a hla, lamzin khal a sia zet. Ruak cu mizan an menpi hnu tuizing nazi 9:00 hrawngah Vanlaiphai siizung ah postmortem tuah dingin an phur, postmortem tuah hnuah an vuiliam ding. (#Mizo Special Report)\nFalam-Hakha Karlak Ih Doawknak Ah CNA Ralkap 2 Ih Nunnak Liam\nA Sentecai, Amah Ai Upa Thawn An Neiaw Cu A Hnangam Zet


Keneh | VCTH\nHome » Cahram » Keneh\nBy vcth on November 30, 2015.\nZaankhatah pakhat pa in mang a man. Tipi nel ah Pathian thawn an feh tlang. Ke a kar tinten amah keneh lawng siloin keneh pahnih a hmu ringring. Pathian ih keneh a si ti a thei. A hnga a ngam.\nVoikhat cu thlipi a hrang, keneh pakhat lawng a tang. Cu pa cun thinheng in “Bawipa ziang ah in tansan, kumkhua in ka lo um pi ding in ti, ka lo ṭul caan ah in um pi lo,” tiah thinheng zetin Pathian a mawh thluk.\nPathian in, “Ka duhdawtmi ka fahniang, ka lo duhdawt, ka lo tansan dahlo, ziang tik hmanah ka lo tan lo ding. Thlipi a hran caanah nang cu a derthawm mi na si ruangah na tuar thei lo ding ti ka thei. Curuangah ka ṭang sungah ka lo cawi, na hmu mi keneh kha nang mai keneh asi lo, keimah keneh sawn asi.”\nFootprints “Chicken Soup for the Soul”\nOne Response to Keneh\nLai mi kan si nakk ah hin lung rual usih tiah kan sawm hna,kailawm.


Owen In Tui Season Champions League Ih Champion A Zum Mi A Rel Ve – Times Of Chinland\nLiverpool le Man United hmaitlan hlun Owen cun tui season champions league ih champion a zum mi a rel ve ih premier league club pawl caan a si rori ding a ti.\nOwen hi bawhlung sit colhsan zotu a si bangin BT sport ah bawhlung thurel in a um ve ih a zumhmang rel theutu a si.Dik caan a neih theu bangin dik lo caan khal a nei ve.Tui tum champions league zuamawknak khalah Liverpool lole Man City an champion a zum thu hitin a rel.\nOwen cun “Tui season thok ihsin tui kum Champions league zuamawknak cu English team pawl caan a si rori ding tiin ka rak relcia zo.Cuvek in tuah team 4 rori in Champions league quarter final an lut ih ka diriam lawlaw.Himi premier league team 4 lak ihsin team khatkhat an champion ka zum ih Liverpool lole Man City ka zumbik.Tuhrih ahcun Tottenham le Man United aiin Liverpool le Man City hi an thasawn deuh in ka hmu a si,” a ti.\nTui season champions league zuamawknak khal a sosang deuhdeuh ih quarter final dinhmun an thleng zo.Quarter final ah Tottenham vs Man City ,Liverpool vs Porto ,Ajax vs Juventus le Man United vs Barcelona pawl an do aw ding a si.


A Ke 2 A Bul Hnuah A Pasal In A Tlansan, Kum 9 Hnuah… – Meifar\nChina, Sichuan ah innsang nuam zet an rak um. Innsang nubik Liao Zhi cu lamthiam a si ih lam zirhtu khal a si. A pasal thawn fanu kumkhat mi an nei, 2008 May thla ah an umnak Sichuan cu linghnin in a nuai ciamco ih building tampi a cimsiat thluh.\nLiao Zhi tei umnak inn khal a cim ih a fanu kumkhat mi cu a thi, Liao Zhi ih ke pahnih khal building cim in a nensiat ruangah a ke cu tan ṭul dinhmun ah aum. Sibawi pawlin a ke pahnih in an tansak ih a nun cu a thim thluh.\nA ke pahnih an tan hnu ihsin a pasal in a pehtlaih ṭha nawn lo vivo ih a tlansan. Liao Zhi ih nun cu van a zoh ih a sang, lei a zoh ih a pit tivek a si. Asinan a nun ah beidon a tum lo ih kelem a bun hnuah a thiamthil lamnak ah ava tel ṭheu.\nKum 5 hnuah Ya An ramsung cu linghnin in a nuai ciamco ih an buai zet, Liao Zhi in an thuhla a theih veten Ya An ah ava feh ih building cim lakih mitang pawl cu a runsuak, a bawm.\nA kelem thawn a feh thitha thei lo nan a tha neih hmuahsuah in mi a bawm lai cu mipi in an rak hmu ih an upat zet. Cutin, Media pawlin an tarlang vivo ih milar hminthang zet ah a cang.\nCun a hmelṭhanak khal mipi pawlin an hmusal ih Hong Kong milar Cecilia Cheung thawn an bangaw tuk an ti. Cutin, kum 9 hnuah cun lamthiam hminthang zet ah a cang ih a sinak vek ih duhdawttu mipa thawn an tongaw ih an neiaw. Fanau maltluang cawi in hringnun an hman rero lai.\nRamlak Ah PDF Mino Pakhat A Thi


US Defence Secretary Israel A Tlawng - Chinland Today Media\nAugust 3, 2012 3:39 am·0 comments\nUS Defence Secretary, Leon Panetta cu Israel ram Cozah hotu pawl kawm dingin tuah hin Jerusalem ah a caam laiih, Iran do nak ding thuhla leh Syria ram buainak titeh danding thuhla pawl an reltlang dingah zum a si. US Defence Secretary Leon Panetta hin mizan sunah khan Egypt ram khawpi Cairo ihsin Jerusalem a thlengih, Egypt ramih a caamsungah President thar leh an ram ralkap bawibik khal a kawmta ih ziangthu an reltlang timi cu puanzar nak a um lo.\nUS Defence Secretary, Leon Panetta hin Jerusalem ih a caam sungah Israel Prime Minister, Benjamin Natanyahu leh Defence Minister, Ehud Barak a kawm dingih Iran Nuclear Program thuhla leh Intelligence thuhla pawimawh an reltlang ding tiah an tarlang. Himi hlanah US Republican Party ihsi President cuh dingtu Mitt Romney khalin Israel ram hotu pawlhi Iran thuhla leh thuhla dang pawimawh dang a rak relpi zoih, Mitt Romney cun Obama ih Cozah cu Iran parih neem lutuk leh Israel ttanttha duhlo ah a puh.\nHimi laiah US President, Obama cun Iran ram hremnak peknakding ruahman nak tuahthar micu a pawmih, Obama cun Iran in a Nuclear thuhla ih ram dangdang duhdan a pawmduhlo ruangah hremnak hi pekbet a si ding tiah a simih, tui hremnak thar an pekbet dingmi pawlhi Electric, Oil, leh Petrochemical lampawl a si dingih, himi hremnak thuhin Iran hen ihsi himi thilri pawl leitu cun a man an peknak lamah harsat nak an tong theiding tinak a si.\nHimi hremnak hin bulpak siseh, Pawlkom siseh, Cozah siseh Iran hnen ihsi himi thilri leitu pawlcun a man an peknakah harsat nak an tong dingih, US Treasury Department cun China ramih Bank of Kunlun leh Iraq ramih Elaf Islamic Bank khal hi himi hremnak thupek in a huamtel tiah an simih. Himi Bank pawlhin Iran Bank pawlih aiawh in Iran sum ding dolllar Million tamzetzet an rak tawlrelpi thei ttheu ruangah tuah cun himi Bank pawl khalhi kaihhrem sak an sim ding ruangah Iran hrangah sunpai an buaipi thei nawnlo ding.


Naute 10 A Hring, World Record A Ngah – Meifar\nNaute 10 A Hring, World Record A Ngah\nVeikhat nau neih ah naute 10 rori nei cu a mak in a danglam zet. South Africa, Pretoria khawpi ih um nu kum 37 mi Gosiame Thamara Sithole in June 7 sunah naute 10 a hringsuak ih naute hring tambik World Record a ngah cih.\nA hlan ih World Record rak ngahtu cu Morocco khua ih um Halima Cisse a si ih damten naute 9 a hringsuak. Gosiame Thamara in faphir kum 6 mi anei zo, tuiṭum ih a naupai laiah sibawi in naute 6 na nei ding an rak tiih nau aneih zik zawngah an zohsal ih naute 8 na nei ding an ti sal.\nAsinan, nau avung nei ngaingai cu 10 an rak si, mipa 7 le nunau 3 an si. Gosiame Thamara in “Nau ka pai laiah taksa damlonak ka nei ṭheu ruangah damten nau ka nei thei lo ding ti ka rak phang tuk lawk” a ti.\nA pasal Tsotetsi khal a lungawi tuk ih umngaihnak a thei lo, media pawlin thu an va sut ih a pasal Tsotetsi in “Mipa 7 le nunau 3 an si, thla 7 le ni 7 sung lawng nau a pai. Ka lungawi tuk, ka ṭong tam thei nawn lo, thaizing ah kan bia aw leh ding” arak ti.\nGosiame Thamara in zarh 29 sung lawng nau a pai ih operation in nau a nei, tuamhlawmtu sibawi in “Naute le a nu cu an dam ṭha zet” a ti. Thla 2/3 hrawng cu naute kilkhawinak siizung ah an um lai ding, cumi hnuah an inn lamah an tlungpi ding.\nA Nu Ih Thihsan Mi Naute Thla 6 Mi Cu Khine Hnin Wai In A La\nMon Nusalṭha An Kap That


Wet Kone Lilawnpi Cu Bomb In Puah Siat Cim A Si – Vapual Auaw\nWet Kone Lilawnpi Cu Bomb In Puah Siat Cim A Si\nKachin ramkulh Mohhyin District Hopin khawpi kiangih Wet Kone Lilawnpi cu mizan , may 24, zan sim hnuah bomb in puak siat cim a si ih mawtaw le bike tivek in feh lan a theih nawn lo.\nWet Kone Lilawnpi cu Kachin ramkulh Myintkyina khawpi in Mandalay khawpi fehnak zin tluanih um lilawnpi a si. Linlawn puah siat cimnak ih an hmanmi bomb puak cu a ring tuk lawmmam ih kiangkap khua mipi in an thei ban thluh. Asinan, zan sim hnu ahcun zohman in zoh ngam loin tuizing may 25 ah mipi cun an zohkhawm.\nTuhrih tiang ahcun zoin bomb a puah ,ziang pawlkom an si timi cu theih a si hrih lo ih ralkap siseh KIA lam siseh thusuah zianghman an nei hrih lo. Lilawn cu Mandalay khawpi in Myintkyina fehnak khal a si ih tuahtha sal dingah sumpai tamzet cem ding.\nKiangkap ih um pakhat cun “Mizan nazi 8 in zan nazi 11 tiang meithal puak awn kan thei. Lilawn an puahsiat cim cu a ring tuk lawmmam ih a zan ah kan zoh ngam lo. Tuizing lawngah kan va zoh cu bike mawng pakhat thi kan hmu. A taksa a thekdarh aw nasa. Lilawn kiangih phungki tlawng sangka thlalang pawl khal an kuai ban. Cumi ah phungki pakhat hriam tuar a um a si,” tiah a ti.\nChinmi Palik Pakhat Cun Anmah Hotu Sang Cu Meithal In A Kap That


Yangon Ah Mithi An Tam Deuhdeuh, Nikhat Ah 800 An Thi – Meifar\nYangon ramsung ah Covid-19 ih thi an tam deuhdeuh ih nikhat 800 hrawng an thi, mithi ruak urkannak khalah a hlompin an urkang.\nTlawmngai pawlkom pakhat in “Mithi an tamtuk ruangah mithi ruak thiar ding khal kan daihaw nawn lo, mithi ruak urkangtu pawl khal sun le zan rori in an urkang nan an neh cuang lo. Ni 2 liamzo ahcun nikhat ah 600 hrawng mithi an um.\nTu’ahcun nikhat ah mithi 800 hrawng an um thlang, vengkhat ah 2/3 tla mithi an um ih veikhat thiar in kan thiar lawlaw” a ti. Mithi pawl cu oxygen haidaih awklonak ruangah a si tlangpi, mithi tuamnak ding bag khal aum nawn lo, lei ding khal aum nawn lo ruangah mithi ruak cu a rem dandan in an tuam.\nOxygen Assistance Team from South Dagon in “Catbang loin phone call kan dawng, oxygen kan ṭul tuk, a thawsam zo, Flow Meter khui ah kan lei thei ding ti pawl phone call kan dawng ringring. Mani sun tla cu oxgyen ṭul poimawh tuk hlir phone call kan dawng tamtuk ruangah phone dang kan lei bet. Kan theitawk in kan bawm ko nan kan neh lo a si” a ti.


Nimthlakau Interview - Salai Ral Kap Tluang - Chinland Today Media\nNimthlakau Interview – Salai Ral Kap Tluang\nSalai Ral Kap Tluang ( Steven) Profile\nHmin : Ral Kap Tluang (Steven)\nSuah ni : 1979.10.07\nNu le pa : Pu Ngun Pum, Nu Ro Lian Cuai\nU le nau : 5 kan si. Fapa neihsun ka si.\nSuahnak khua : Tingo Khua, Kalay Township, Sagaing Div. Burma\nFimthiamnak : a. Phun 10 (1997) tiang Lairawn (Kalay)\nb. LLB (Dagon University, Yangon, Burma) 2005\nHnatuan : President, Chin Refugee Committee, New Delhi (2011)\nInnsungsang : Single\nHobby : Casiar, Bicycle to, Zuknung zoh.\nAmbition : Politician si ding.\nCT: Delhi na thlen daan…ziang tumtahnak thawn Delhi ramcar na pan…?\nKa pa hi 1990 kum Burma hrilawknak ah Lairawn (Kalay) ih Chin National League for Democracy (CNLD) ih Organizer pakhat a rak si. Hih tumah kum 11 mi hrawng ka rak si nan Political Campaign an tuahnak ah ka Pa in in rak hruai ve theu ih cuisin thokin “Ka upat tik le Politician ka tuan ding” timi ruahnak ka neih phah. Cun ka Nu le Pa hi ca siar an rak peih zet tikah ka nauhak lai ihsin Cartoon zuk tete siar ka rak thokih tuisun tiangin Casiar hi ka paihbik mi pakhat ah a hung cang. Cutikah Politic lam ih ka thawtnak hi a thang vivo kan ti pei cu, Phunsang Tlawng (Mandalay, Monywa le Yangon) pawl ih ka kai lai ihsin Politic lam ah ka ti thei tawk in ka rak tel ve theu.\nPhunsang Tlawng theh ih innlam ka ra tlun hnuah “Ram sungah cangvaihnak a har tuk, thinlung sungah ah len politics ih thei tawkih cangvaih ka duk tuk fawn, ram leng in cangvaih a remcang sawn ding” tin ram leng ka suaknak a si.\nCT: CRC President hna na kaih thok daan?\nDelhi ka ra thlen hnu 2009 kum ah khan Dr. Run Bik le Falam hotu dangdang pawlih duhsaknak thawn Falam Union Secretary ka tuan.\n2009 September Chin Refugee Committee EC hrilawknak ah Falam palai ah ka rak tel ve. Cunah CRC EC in Vice President ah in rak hril.\n2011 February thla ah CRC President hlun ramdang in vaihsan tikah CRC ih daan vekin President ah ka ron kai thoknak a si.\nCT: CRC President na tuan hnu ih nan cangvaih daan le New Delhi Laimi pawl hrang ih na theitawk suah ih na tuah that tum daan?\n2009 ah Delhi ih Chin Refugee hi 4000 lenglo kan um ih 2011 kum thokah 10,000 lenglo ah kan run thang. 2011 kumcem lam cun 20,000 hrawng kan si men thei.\nDelhi ah Chin refugee nitin in kan pung vivo ruangah a hlan vekih kan feh dan kelih feh ringring tum kha cu a ngah nawn lo. Zin thar kan dap ih thil ti dan thar kan pol a cu tuk zo.\nDelhi Chin refugee pawlih kan harsatnak le kan zonzaihnak pawl kan cingfel theinak ding ahcun ahmaisabikah “Advocacy and Campaign” kan tuah a tul zet. Ziangruangah tile Refugee thuhla ahcun Advocacy le Campaign hi a thupi tuk ih CRC in a tuan ding thupibik pakhat khal a si.\nCurual rual in kan mah le Community sungah cakzetih hma kan lak thei cio a thupi zet ding.\nCT: CRC ih hnatuan daan tlangpi le nan cangvaih daan?\nCRC hi Community Based Social Organization a si vekin Chin refugee pawl ih hamthatnak ding hrang le Chin refugee thuhla tlangzarhnak ah pawlkom dangdang pawl thawn a cang thei tawk ih tuantlang hi a si bik.\nCT: CRC hnatuan ih harsa na tibik mi?\nPawlkom tinah mah le tawk zawn cio ih harsatnak an nei ve cio ko ding ih kan nih CRC hnatuannak lam ahcun mi khua le ram ih um kan Mipi 10000 lenglo riantu kan si tikah kan mah le tawkte cun harsatnak a phunphun kan tong ko. Ahleice in;\n1) India hi UN ih 1951 Convention Relating to the Status of Refugee ah le 1967 Protocol ah a tel ve duh lo lawng siloin India daanhrampi in humhimnak ngaingai in pek fawn lo tikah kan mipi pawl harsatnak an tuar tikah duhvek in hmalak a har zet.\n2) CRC hi Laimi lak in siseh, foreign donors lak in siseh, sumpai kan ngah mi a tamlo tukih, mi harsa, bom tul zetmi Chin refugees duhvek in kan bawm thei lo.\n3) Pawlkom a sinak vekin, Chin hnam CRC sungtel pawl zaten lungrual tiang kan hngakawk a tul ih, a cancan le thutluknak tuah a rei duh theu. Asinan himi cu harsa ti ding ah tla rel tham cu a si tuk lo.\nCT: CRC na tuan hlanah The Other Media ah na tuan lawkih mipi hrang ah tamzet hna na tuan ti kan thei cuipawl thuhla cu in sim tha sal hnik hen…?\n2009 September thla ah khan The Refugee Desk, the Other Media ah Community Social Worker hna ka rak tuan thok ih 2010 December thla tiang ka rak tuan.\nChin refugee pawl ih harsatnak thu UNHhhhhHCR zung in a cingfel theinak ding hrangah kan zung lam ihsin kan rak tawlrel bawm ih mi tampiin hlawknak an ngah tih ka hmuh tikah ka lung a awi zet. Pathian zangfahnak ruangah a si ko.\nCT: Delhi UNHCR, Don Bosco, YMCA etc. pawl ih hnatuan daan le laimi pawl thawn an pehtlaihawk daan tla in ruah hram?\nDelhi UNHCR le a Implementing Partners asimi Don Bosco, YMCA le Women Protection Clinic (Women Centre) pawl hin an mah le ti thei tawk ih Chin refugee pawl in riannak parah a hmaisa in lungawi thu sim ka duh hai.\nCun, saduh ka thah zet mi cu UN le IPs pawl hin Refugee pawl in riannak ah a cangthei tawkin mipi tamsawn ih duhdan si in a huap kau theibik ih hmalak tum hai sehla timi hi a si. Cun, ziangkim ah an Dingfelnak hi mithmuh theih si thei sehla ka duh zet fawn.\nCT: Ziangruangah New Delhi ihsin ram thumnak feh an mal?\nZiangruangah an mal ti cu UNHCR kan suh a tul ding a bang…. J\nRamdang feh kan tam theinak ding hrang ahcun In kotu ding ram pawl in Delhi ih kan dinhmun fianten in theihpi ih kan hrang sangka an on kau deuh a tul a si bik ko.\nCT: Laimi hrang ih na sunmang… ?\nPastor pakhat in Chin miphun thuhla a rak sim theu mi “We live in a forgotten Land, but we are the unforgotten People” timi hi kan theih ringirng dingah ka duh.\nBurma ram sung khallih State farahbik si hman nungla Pathian in tul a ti ih a duh tik ahcun Miphun ropibik pakhat ih rel kan hlawh ve thei ko. Cumi dinhmun kan thlen theinak ding ahcun Human Resource kan neih that a thupibik.\nIndia le Thailand tvk ih ram innhnen pawl Chin State feh tlangih Asia Super Highway an tuah ding thu ah kan nih Chin pawl hi zin cek le lei laitu hrang hrawng lawngih kan hlawkpi pang ding hi ka phang zet.\nCun Chin State hi ram nuam le a mawizetmi a sivekin “Eco Tourism” hi kan tuah lar thei le cu can saupi hrangah kan thathnempi ding ka zum. (Pualva tla hmuh ding a um lai men thei.)\nNa personal tumtahmi tla in sim lawlaw cih thei awla kan duh?\nPolitician si ding a si. Ziangruangah tile Leitlun hrang thahnem santlai ih Nun man nei si ding hi ka duhbik mi a si.\nPathian hi kan hrangih a thabikih lamhruaitu a si vekin Pathian pakhat lawng hi ka ruahsannak a si.\nCT: June 20, 2011 ni ih nan lamzawh daan le leitlun thuthanglatu pawl theihban tiang nan cangvaih daan kimcang deuh in in ruah aw?\nKei khal lo sim ka hiar zet. June 20, 2011 (Monday) kha World Refugee Day a si. Himi ni ah Delhi ih Chin refugee pawl kan nunnak a him lo zia le kan harsat zia pawl Leitlun pumpi ih simthannak hrangah tiah Chin refugee (3000) hrawng pok suak in Jantar Mantar ah kan himlonak kan va pho langaw.\nHimi kan Lamzawh thuhla thawn pehparawin hlawknak a phunphun kan nei.\nCopcilh ih kan hmuh mi cu India ih Chin miphun lole Burma ram thuhla a thei fiangtu deuh pawl in “Hitluk ih nan lungrual ih nan pungkhawmawk thei hi cu mangbangza ngaingai a si” an ti. Ti duhnakah Chin miphun hi kan Lung a rual zetih thil ti thei kan si ti kha India le Leitlun theihah kan pho langaw thei.\nCun UNHCR Chief of Mission hnenah kan Lamzawh thu ka hei sim tikah “A lungawi thu le CRC thawi Chin mipi hrang nasazetih hmalak vivo a duh thu in sim cih”.\nRam dangdangih um mi NGO, INGO hotu then khat pawl le Chin miphun hotu thenkhat pawl in thawmvang an rak thei tikah “Nan hmalak dan a ropi tuk” tin in ron lungawipi hai zet.\nAtu a rei hlanah Delhi ih um Ram thangso pawl ih Embassy pawl le Ram Hotu pawl hnenah “Lam kan zawhnak san” pawl simfiangih kan hrangih theitawkih hma in laksak dingin nor bet vivo kan tum.\nHimi hin Delhi ih Chin refugee pawl hrangah Ruahsannak thar a thlenter ka zum zet.\nCT: UNHCR in teh an lo ngaih sak tha pam maw?\nHih thusuhnak thawn pehparawin a tlangpi thu cun;\n1) UNCHR ahhin staff an mal ruangah maw ka thei lo, harsatnak kan ton caanah duhvek hin in bawm lohli thei lo theu.\n2) Decicion-making process ah kan tel tam lo tuk\n3) Africa ram leh ram dang ih UNCHR staff pawl cu an mah le refugee communities pawl thawn relationship tha ten an nei, cuvek cu Delhi ah kan hmu hrih lo. Hmalak ding tampi kan nei lai.\n4) Laimi hi nan lungrual lotuk timi thupuhnak hi a diknak tla a um. Hivekih phuahlam an neihlo nak dingah kan lungrual thok tla a tul. Cuhnuah an mah UNCHR pawl hnen ah confidence nei zet in thu kan sim ve thei ding\n5) UNCHR le India cozah pehtlaihawknak lam hi ziangvek ciah a si ti theih a har. Ziangruangah tile Laimi lak ihsin UNCHR zungih dinhmun sang kai ban kan um lo tikah, a tlun lam ih thil um dan ziang hman kan thei lo can a tam.\n6) UNHCR staff tam zet hi human rights leh refugee rights training kai theh hai sehla cu kan mah refugee communities hrangah a tangkai zet ding ka zum.\nCT: Chin refugee pawl hi Refugee ngaingai siloin Harsatnak/Farahnak ruangih Delhi ra thleng an si timi mi then khatih an rel mi hi ziangtin na hmuh daan in sim thei pei maw?\nHimi hi a dik lo mi puhnak a si. UNHCR ih thufim pakhat ah “Refugee si ding hi zohman ih duh hril mi a silo” an ti vekin “Refugee sinak kan dil duhmi hi Refugee kan si cia zo ruangah a si” sawn. Kawlram Ralkap cozah ih “One race, one language, one religion” timi ih ruangah a hleice in Chin miphun pawl hi hrem le vuak velh a phunphun kan tuar. Culawng siloin kum 50 lenglo Ralkap uknak hnuaiih palbeh le hrem kan rak si tikah kan Nuhrin Covo in siatsuah sak hman theiaw loin kan rak tuar cuahco. Kan ram ah Zalennak dik kan ngah hlan sung ahcun himi buainak hi a reh dah cuanglo ding.\nCuruangah kan khua le ram ah tlungsal ding si ta bang sehla zohman hin kan him ding a si tiih za ah za aamahkhan thei tu ding kan nei lo ih ruangah ram pakhat khat ih Humhimnak kan dil ding cu kan hrangah loh theih loh thil thu a si.\nCT: Delhi hi Resettlement nan feh hlanih colh sungnak (transit point) ah lawng nan ruat tivek ih an rel mi teh?\nHimi khal hi thu lolak puhawknak men a si. Delhi ih Chin refugee hrang third country resettlement in kawh ciamco lo cingin Chin Refugee a ni telin kan pung vivo zoh tikah Kawlram ah Ralkap acozah a si sung ahcun Refugee sinak dil hi a reh menmen lo ding.\nCT: Tulai fang teah Leitlun ah Chin Refugee ziangzat hrawng kan um ke?\nCazin hi fiangfai ten theih a silo nan New Delhi ah 10,000 leng hrawng, North East India (Mizoram, Manipur tvk ) lamah 80,000-100,000 hrawng le Malaysia ah hin 50,000 hrawng kan si men ding.\nCT: Ziangruangah Chin refugee kan pung ciamco a si pei?\nA tlangpi thu in;\n1) Kawl ralkap acozah in Chin state ih Ralkap a sopso ciamco ruangah mipi pawl zonzai tuk celh nawn lo ih tlan. (Militarization ruangah kan ti pei cu.)\n2) Ralkap ih tuan hrimter tumnak ruangih ra tlan. (Force Recruitment)\n3) 2008 Mautam ruangih harsatnak a phunphun tong rero zotu pawl kha bom thei dan ding tawlrelsak ih hnekin a phunphun ih phurit phurh bet celh nawn lo ih tlan.\n4) North East India (Mizoram, Manipur tvk) ih um Chin refugee pawl himlonak a phunphun ruangah um ngam nawn loin Delhi ih ra tlan.\nCT: Kan ramah Acozah thar a ding thlang si khawh himi hin Chin refugee pawl hrang ziangtlukin hmuar a neih na zum?\nA si ko. Kan ramah athu cun Mipi ih thlantlinmi acozah tiaw mi a ding ngai. Asinan, himi acozah thar hi Leitlun pumpi ih an co hlangmi acozah a silo. Cun President thar U Thein Sein in President thar thusimnak ah National Reconciliation lam a thupit thu a sim. Cutiih a sim theh thla 6 hnu lam cun Mipi acozah thar tiawmi cun Tlangparmi le tainyintha dang pawl asi mi Kachin, Karen, Shan tivek pawl thah cimit tum ko ih a kah ciamco kan hmu thei. Atu vekih Ramsung ralpi (Civil War) a hliau alh ter vivo lawng siloin Tlangparmi nunau tampi duhlo cingin an pawngsual vivo bet fawn. Himi ralpi ruangah kan unau Kachin miphun 20000 lenglo raltlan in China ramri ah an relh rero zo. Hitivekih ram le mipi zawn ruat ngaingai lotu Ralkap milai Acozah a ding sung ahcun Chin refugee khal mal lam ih hnekin kan pungkarh vivo ding zum a um.\nCT: Delhi ih Chin refugee pawl ih nan harsatnak le dinhmun tawiten in simfiang thei pei maw?\nAw.. simfiang thei tuk e.. Tulaifang te cu Delhi ih Chin refugee pawl lakih larzetmi tongfim pakhat a um.. cucu “Thih tih ah Delhi ka ra tlan. Asinan Delhi ahcun thih ka cak zet” timi hi a si.\nCT: India acozah in Chin Refugee pawl a lo zohkhen dan thuthawn pehparawin sim duh mi na nei maw?\nA si ko. A hmaisabik ah Chin refugee pawl in cohlan ruangah India acozah parah le a ram mipi pawl parah lungawinak simcawk lo kan nei. Asinan, India acozah ih Refugee pawl hrang hmalaknak lam ah cun riahsiat za in mal kan ti zet. A hleice in Refugee pawl hrangah Foreigner Regional Registration Office ih Residential Permit (India ih um siannak) ca cu Tourist pawl vekih tangka tampi cemih in tuahter hrim hi cu a poi ka ti zet. Rawl ei ding hman khopkham ih neilo refugee pawl himi PR tuahnak hrangah paisa an duhduh zat in dil tik ahcun a tuah thei lo kan tam sawn ih thin bangnak ngaingai a si.\nCT: Cun, New Delhi laimi pawlih tulbikmi thil hi ziang a si pei?\nHumhimnak kan tul bik. Community pakhat in 2011 kum tir thla 3 hrawngih police case an file mi case 15 hrawng cu India palik pawl in zianghman in tawlrel sak lo lawng hman si loin case then khat tla cu an hupphen hrim a bang ti ding khop in in ngaihsak lo.\nHimi ruangah Delhi ih vai pawl in Chin refugee pawl cu duhduh ih tuahmawh a ngah timi lungput an neih phah thluh a si in kan thei ih ni tin ten tihphang le mangbang in kan khawsa.\nCT: Kan rak theih dan ah Zaan Bazaarih vai pawl ih an hlon mi hanghnah hangrah tawt pawl tla nan sarih nan ei theu ti mi teh?\nSi tuk maw le… Chin refugee tam sawn hi nuntukhawsaknak lam ah hmuhsuam nautat a phunphun tuarih hlawhawih pumcawm aw kan si tikah duhvekin ei le inn ding lei thei loin Zaan Bazaar ah Vai pawl in hnawm lakih an hlon mi hanghnah hangrah tawt pawl sar in kan nung thei ceu a si.\nTunai te sinsin cun an mah kiangkap um vai pawl in an hlonmi thinghnah parah zun leh ek an thawh, cumi rori kan Chin mipi pawl in an va sar theu ih, thin a na ngai ngai.\nCun nu pawl hrangah le zanlai bazaar tiak hnu ih hanghnah hangrah tot pawl sar asi tikah a phunphun in hmuhsuam leh tonsual ton a awl zet fawn.\nCT: New Delhi laimi pawl biaknak lam ih an dinhmun in ruah bet aw?\nDelhi ah tui kum 2011 tiang Chin Kawhhran le Fellowship (30) lenglo kan um zo.\nCT: Kawhhran lamah tla na tuan phah ti kan thei ih in sim thei pei maw?\nA si ngai. 2010 kum ihsin Delhi Burmese Christian Fellowship (DBCF) ah Deacon ka tuan thok ih April 2010 ihsin tui ni tiang Secretary hna ka tuan. Atu hi member – 800 hrawng kan si.\nCT: Na nauhak nawnlo ih pangpar mawi khiah ding tivek na zuat zo maw?\n2009 ih kum 30 ka kim hnu ka kum ka siar nawn loih… Ka hawl lai..\nCT: Na hrangah nun timi ih sullam ziang a si?\nSim a va har ve… Mi dang hrangih thiltha tuahtu pawl hi nun man nei pawl an si ka ti.\nKa nauhak lai ah ka rak sim theu mi cu “Minung kan si vekin ni ni khatkhat ahcun kan thi ding nan kan hmin a thih lo ding hi a thupi”. Thenkhat cu nung cingih hmin thi zo pawl an um laiah thenkhat cu thih hnu tiangih hmin thi lo pawl an um lala. Ka sim duh mi cu hmin ngahnak men ah thil kan tuah ding asilo nan thil kan tuahmi ah hmin ngah bantu si ding ih zuam ding hi a si. Curuangah ka hrangah Nun timi hi mi hrangah a si.\nCT: Mi va bawm ih a hlawknak le mi hrangih nun ih a hlawknak in sim ta?\nThin a nuam. Nun man a hla.\nCT: Kan hngilh leuleu I ngaithiam aw…Mai Sokhlei Par khi na u ti kan thei. Asinan, hminsau deuh kan pek thu na nulepa hnenah in sim sak awla, Nunthuleng lalnu tiah hmin kan pe…A nunthuleng teh na rak siarsak ve maw?\nCT Team pawl cingcing nan ti kim thei tuk aw….A si ngai. Mai Sokhlei Par hi ka u upabik a si. CT in Nunthuleng Lalnu tiah hmin nan pek mi cu ka lungawipi ve zet. Ziangah tile ka u Mai Sokhlei Par hi Calai hrangih Nung a si tin ka hmu ve.\nMinung lakih ka uarbik pawl cu Thil tha lamih Thil Pakhat khat Nun pi ih Thih pi ngam tu pawl an si.\nA nunthuleng ka rak siar ve theu ih a thangso zetih ka hmuh mi cu TongKoseh lam ah a si. Tahan ih seilian a si ve tikah Falam tong khun le tong koseh pawl hi kan thei tuk lo nan ka zum ban hnakin a run ngan suak tam zetih ka mangbang deuh ko.\nCun, a nunthuleng “Ka Lo Duh” hi Phunsang Tlawng ka theh pek teih kan inn ih a ngan mi a si ih kei tla ziangmaw cin cu ka rak theihpi ve tikah Nun thuleng ngan hi a rak ol lo zet.\nCT: Mai Sokhlei Par thawn cabuai khat ih nan rawl kiltlang nak a rei thlang maw?\n2007 kum ihsin a si ko.\nCT: A hrimhrim in Laimi pawl innpi CT teh hi a thupten na rak bih theu maw?\nCT hi nan ti tha zet. CT hi Chinmi ih Website kan neih hmaisabik lam a si ka zum. A hleice a tawlreltu pawl ka lo upat zet fawn. Tulaifang te ahcun Calai lamah nasazetin tan nan la ih Chin calai a thangso phah zet in ka hmu.\nCT: Leitlun Chinmi pawl hrang cah duhmi na nei maw..?\nPathian thu ah um uh si.\nChin tong in tong uh si.\nChin Ram dinsaltu ding kan si ti thei aw uh si.\nFimthiamnak lamah a sang theibik ih kai tum uh si.\nKa pa ih thucah lo hlawm ve ka duh. “Khuitawk na feh ih na um tik khallah Mi hrang thathnem santlai na si thei lo hmanah mi hnoksak cu va si hrimhrim hlah aw” timi hi a si.\nCT: Lo pehtlaihnak..?\nMb- +91 88 00 14 90 55


Kawlram : Metro Lamzin Tuahnak Ding Hrang Ram Dang In Bawmnak Pe Ding - Chinland Today Media\nKawlram : Metro Lamzin Tuahnak Ding Hrang Ram Dang In Bawmnak Pe Ding\nFebruary 2, 2012 9:28 am·0 comments\nMyanmarnewshub | Febuary 2\nKawlram sungah tlunlam le hnuailam tlangleng lamzin tuah asi theinak dingin ram dang pawl cun Kawlram acozahin tlangleng lamzin cu B.O.T (Built Own Transfer) an hman asiahcun bawmnak an pek tum thu thuthangca in a tarlang.\nKawlram acozah thuneitu pakhat cun, “ Kawlram ah hivek ih tlangleng lamzin in tuahsak cu ram dang pawl cun an duh. Kan nih cun tuah an duh asi ahcun a cem tiang in tuahsak thluh kan duh. Cule, kan nih cun sumpai khal kan cem thei zik lo. Kan ram dinhmun in a zir lo tuk.” tiah a rel.\n“Tlun lam le lei hnuai lam ih tlangleng(metro) lamzin cu B.O.T hmangih in tuahsak ngaingai a si ahcun an tuah theinak term a kim asi khal le Kawlram acozah le mipi hrangah cun zianghman sun ding kan nei lo. Kan hrangah cun hlawknak lawng tel ding a um.” tiah a rel bet.\n“Hivek project hi cu a tuahtu in hlawknak an tello ding ti thei cingih an tuah theu mi asi. Cunan ram hrangah cun thansohnak le khawpi ti mawi tu a si.Curuangah kan nih khal in hivek in tuahsak thei ding asi ahcun kan duh ve tuk.” tiah a rel tel bet.\nKawlram sungih tlunlam le hnuailam tlangleng lamzin tuah asi theinak dingih bawmnak pe duhtu ram pawl cu : Tuluk, Rusia, Japan le South Korea ram pawl an siih asinan tu’ini tiangin tawlrel ngaingai a si hrih lo a si.\nHi ram pawl cun tlunlam le lei hnuilam tlangleng lamzin hmunpi cu Yangon ah tuan an duh ih Yangon le Kawlram khawipi, Naypyidaw lakah siseh Yangon-Mandalay-Naypyidaw; hi kawpi pathum lakah mipi in awlaisawn ih khual an tlawn theinak dingah bawm an duh thu thuthangca in a tarlang.\nKawlram sungah hivek ih tlunlam le hnuailam tlangleng lamzin tuah ngaingai ding asi ahcun lamzin kilometer 1 tuahnak ding hrangah dollor tan 10 lenglo cem a tul ding thu khal thuthangca in a tarlang bet.


Zumnak Thawn Bawipa Rinsannak | Radio Veritas Asia\nZumnak Thawn Bawipa Rinsannak\nRev. Fr. Joseph Ro Nei Thang ih Thuthangtha sim mi (February 13, 2020 - Nili ni)\nRev. Fr. Joseph Ro Nei Thang ih Thuthangtha sim mi (February 13, 2020)\nSiarding:1Siangpahrang 11:4-13; Marku 7:24-30.\nBawi Khrih ah duhdawt zetmi u le nau pawl, kan Bawipa Jesuh Khrih hmin in cibai ka run lo buk hai. Nan zatein nan rak dam cio hai maw? Bawipa in hnangamnak, duhdawtnak le zaangfahnak thluasuah lo pe phram seh tiah thla za ka run ko cam sak hai. Tuihni cu 2020, February ni 13, tlawngkai nilini asi. Kan siar dingmi Bible pawl cu 1Siangpahrang 11:4-13 tiang le Marku 7:24-30 tiang pawl tla ansi pei. Tuihni ih ka lo hlawm duhmi cu zumnak thawn Bawipa rinsannak tiah asi pei.\nTuihni kan siarmi Bible a voikhatnak ah Pathian in siangpahrang Solomon parih a thinhengnak thu pawl kan hmu thei. Kan thei cia vekin siangpahrang Solomon cu siangpahrang David ih fapa asi. A kum no te lai ihsin siangpahrang ah cawisannak a ngahtu asi. Harsatnak teplonin siangpahrang a ttuan ruangah harsatnak ih man hi a tep ngah dahlo asi. Pathian in a duhdawt tuk ruangah a thlacamnak tla a sang asi. Pathian hnenah fimnak a dilih Pathian in a thlacamnak cu lungawi tein a sangih a dillomi nunsaunak, hminthannak le lennak thluasuah pawl tla a pek bet cih asi. A duhmi pawl a ngah tikah leitlun tisanomnak in a nehih Pathian thawn a hla deuhdeuh. Pathian thawn a hla deuh ruangah Pathian ih duhlo zetmi pawl a tuah ngah thlang asi. Nupi 1000 lai a nei ih acuih nupi pawlin siangpahrang ah a cawisangtu Pathian kha tlansan in leitlun khawvel lamah an fehpi asi. Tuihni kan siarmi Bible a voikhatnak sungah siangpahrang Solomon in fihnungza raithawinak pawl cu milem pawl hmai ah a pek asi tiah kan hmu thei. Cuti cun Pathian cu a thinheng ter asi. Pathian a rinsantu silo in Pathian a tansantu asi ruangah Pathian in tla a uknak ram cu tthen hnih ah a canter asi. Pathian ih thluasuah kilkhawi thiamlo ruangah Solomon in rapthlakza thangsiatnak a tong asi.\nTuihni kan siarmi Thuthang Ttha sungah cun Gentile nu pakhat in Bawipa Jesuh a zumnak, a rinsannak le a bennak thu pawl kan hmu thei asi. Khawsia ih tuahsiatmi a fanu kha damter dingah beiseinak tumpi a nei ih Bawi Jesuh hnenah a va panih bawmnak a dilnak thu pawl asi. Bawi Jesuh hmanmi ttongfang pawl tla a rak na nawn nain nunau nu cun Bawipa hnenah rinsannak tumpi thawn a va pan thotho asi. Bawi Jesuh in “fale pawlih ei ding rawl cu uico pawl pek hi a diklo asi”tiah a va ti nain nunaunu in “Asiko Bawipa! Sikhalsehla fale pawlih hlahtakmi rawl ttilfuan pawl cu cabuai hnuai ah an ei ve ttheu ko asisi” tiah a let tiin Markus 7:27-28 ah kan hmu thei asi. Kha tluk in Bawipa ah zumnak le rinsannak a nei ruangah a beisei zetmi cu Bawipa in a pek asi.\nChristian kan si, Pathian ih fale pawl kan rak si. Kan zumnak le rinsannak cu kan nunnak ah thuk zetin kan nei a ttul ve asi. Bawipa ah rinsannak kan nei thei nak dingah 1). Mah le mah rinsan aw lo in Bawipa kha rinsan sawn ding. Bawipa in kan harsatnak le kan vansanglamnak pawl in thei sak asi. Ziangzongza a thei ih thil tla a ti thei asi. Rom cakuat 11:33 “Pathian ih zaangfahnak cu a va tum so! A fimnak le a theinak hi an va thuk lawmmam so! A thurelcatmi pawl hi zo in so a hrilhfiah thei ding? A fehnak lamzin pawl hi zo in so a zong thei ding?” tiah in sim asi.\n2). Bawipa kha thei ringring ding. Thufim 3:6 “Na tuahmi kipah Bawipa cu thei ringring awla Amah in lamzin dik cu a lo hmuh ding asi” Pathian ih ttongkam in tangdornak thawn thlacam phah in Pathian pan dingah in zirh asi. Tangdornak thawn thla kan cam tikah Bawipa ih lamzin le khuakhannak pawl cu kanmaih lamzin le khuakhannak, ruahnak pawl hnakin a sang sawn asi tiah kan hmu thei asi. David siangpahrang bawipa vekin “Ka aihramnak cu zing, sun le zan ah Bawipa hnenah a thlengih ka kawhnak aw cu a thei ding” tiah Ps 55:17 tiah harsatnak caan ah Pathian kha thlacamnak thawn vun mang dingah thu in zirh asi.\n3). Sualnak ihsin tlan hlo ding. Thufim 3:7 “Ka fim paam tiah ruah aw hlah; Bawipa ttihzah awla sualnak pawl cu tansan aw” tiah Pathian ttongkam kan hmu thei. A tthatlo mi rualpi le kiangkap ruangah kannih tla tthatlonak sungah kan tla cih thei asi. Curuangah sualnak le tthatlonak pawl cu hrial ding hrimhrim kan ttul asi. 2Timothy 2:22 ah tla “No lai ih taksa hiarnak pawl cu tlansan awla thinlung thiangin Bawipa ih bawmnak a diltu pawl thawn hmunkhat ah dingnak le daihnak ngah dingah napi in zuam aw” tiah in forh asi. Bawipa ih duhlomi sualnak pawl kan tansan theinak dingah Bawipa kha ben in thlacamnak thawn pan uhsi.\n4). Mahih nunnak ah Pathian cu uusaa pek ding asi. Thufim 3:9-10 ah “Bawipa cu na sumsaw le na thlairah hmaisabik in thangtthat aw. Cubangtukin na tuah asile na rawl inn cu rawlin a khat dingih na cabik beel tla cu cibit tharin a liam thluahthlo ding asi” tiah kan hmu thei. Bawipa Jesuh in cun Mt 6:33 ah “Pathain uknak le a felnak cu hmaisa hawl uhla thil dang hmuahhmuah pawl cu a lo pe beet ding asi” tiah in zirh asi. Bawipa hrangah cu ziangtin kimah uusaa pe ringring ding kan si asi.\n5. Mah le mah kha Pathian ih ttongkam thawn check fel ringring ding. Kanmah le kanmah kan thei aw thiam ttheulo ruangah Pathian ih ttongkam thawn check fel sal kan ttul asi. Jeremiah 17:9 ah “Milai ih thinlung cu zo in so a thei thiam ding? Ziangdang hnakin mibum hmangmi asi. Damter dingah a har zet; a natnak cu a besia tuk” tiah in sim. Zo hman a tthatu kan um lo ruangah Pathian in ttongkam lawng kha rinsan tlak asi, rinsan ding kan si asi. “Maw Ka fapa, Bawipa ih nunsimnak cu ziangsiarlo in va um hlah aw; a lo kawk tikah na thin na hlah” tiah thufim 3:11 ah in zirh fiang asi. Bawipa ah kan pan ttul ringring asi.\n6). Thlarau thianghlim ih simmi kha ngai ding asi, ziangahtile Thlrau Thianghlim cu ziangzongza in zirhtu asi tiah John 14:26 ah in sim fiang asi.\n7). Pathian ih duhdawtnak sungah cawl ding asi. Thufim 3:12 “ziangahtile pa in a duhawt zetmi a fa le pawl nun a sim bangin Bawipa in tla a duhdawt zetmi pawl kha nun a sim ve asi” tiah kan hmu thei. Cuhlei ah Bawipa cu san cem tiang kan hnenah a um ding asi tiah Mt 28:20 ah fiang zetin Bawaipa nih thu in kam ta dah asi.\nU le nau pawl, Bawipa Cu rinsan ringring uhsi. Jeremiah 17:7 ah Pathian in “Keimah I rinsantu cu ka thlawsuah ding” tiah thu in kam asi. Ziangtlukinso thlawsuahnak a pe ding? “Tiva kiangih a khomi thingkung, a hram ah tidai a thlengmi thinkung bangtuk in a si dingih tthal caanih nisa khal a ttih lo ding; a hnah tla a hring ringring dingih rah tla a rah ringring ding” tiah Jeremiah 17:8 ah Pathian in amah a rinsantu pawl kha thlawsuah a co ding daan thu in kam asi.\nA ngaitu nan zatein Bawipa rinsan thiamtu kan si ringring theinak dingah Bawipa in thluasuah in run toih hram seh. Amen.


‘Ghost of Kyiv’ raldo vanzam cun Ukraine mipi Lung thoter - Falam Online Media\n‘Ghost of Kyiv’ raldo vanzam cun Ukraine mipi Lung thoter\nRalthuam phunphun thawn Ukraine ram luhcilh a si hnu ah ramsung mipi theih duh bik pakhat cu Russia lam tuar nat thu hi a si ih, atufang online ih lar zet Russia vanzam 6 kap thlaktu ‘Ghost of Kyiv’ raldo vanzam cun mipi Lung a thoter.\n‘Ghost of Kyiv’ a zam lai zuknungtawi cu atufang internet cahmai ah a lar zet ih, miṭhen cun vanzam mawngtu pilot hi Leitlun ralpi voihnihnak hnu ih vanzam mawng turubik a si ding tiah an rel.\nAtufang boruak thawn Russia vanzam 6 a kap thlak timi cu namhnget theih a si hrih lo nan, ramsung thusuak le online ih video thlah darh mi cun Ukraine mipi Lung a thoter zet ih, “hivek ih kan cangvai thei cun kan hrang ruahsanding a tam” ti`n ramsungum pawl thazang an pe aw.\nSiarbet : Ukraine cozahpi ṭan ṭhat a la, kum 18 ihsin 60 karlak ramleng suak a kham\n← Ukraine cozahpi ṭan ṭhat a la, kum 18 ihsin 60 karlak ramleng suak a kham\nYangon-Mawlamyine Tlangleng lamzin ti siat tum →\nRussia-Ukraine thubuai ah Israel a cangvai thok


A Pi A That Hnu Kum 28 Ah Hringtu A Nu A That – Meifar\nGreece ram, Grevena khawpi ih um mipa kum 59 mi in December 14, 2021 ah hringtu a nu kum 83 mi Victoria cu a pawngsual hnuah lukhum in a nen that. Tualthattu hi thluak fehdan diklo an timi a si.\nA nu cu a that hnuah tak a kolh ih a hnipuan pawl a thlengsak thluh, cutin mithi ruak vuitu hnenah ava feh ih ihkhun ah a nu hi thicia in a hmuh thu a sim thei, cun mithi ruak vuitu hnenah phum hngal dingin a ngen ruangah mithi ruak vuitu in rinhlelnak anei ih tualsung palik pawl hnenah thilthleng cu a sim thei.\nTualsung palik pawlin tualthattu cu an kai ih a thiltuah rapthlak zet khal a phuangaw, hringtu a nu a thatnak a san cu a rawlei ding mi a urkang sak ruangah a ti. 1993 kum ah tualthattu hi kum 32 mi a si ih a pi (a nui nu) arak rek that zo, cutawk ah palik pawlin an kai nan a thluak fehdan a dik lo ruangah kum reipi sung thinlung ciangkuang lo pawl umnak runinn sungah an khum.\nA dinhmun a ṭha deuh ih an ruat runagah an suah zalen ih tlawnginn ah Gym saya a ṭuan, cumi hnuah hringtu a nu cu a that ih thinlung ciangkuang lo pawl umnak runinn sungah palik pawlin an khumsal ding.\nThailand Ralkap Pawlin Kap Dingin Tim An Tuah Aw